Жаҳон газеталари: ким кўп ўқийди? | www.ziyouz.uz\nБош саҳифа ЯнгиликларЖаҳон газеталари: ким кўп ўқийди?\nЖаҳон газеталари: ким кўп ўқийди?\nЧоп этилган 10.12.2006 06.07.2018 МуаллифZiyouz.uz\nЎтган беш йил давомида янги номдаги номустақил кундалик газеталар дунё бўйича 8,1 фоизга, мустақил кундалик газеталар эса 8,9 фоизга ўсди. Агар фоизларни рақамлар билан ифодаласак, номустақил кундалик газеталар ўсиши 7700 тани, мустақил кундалик нашрлар эса 7862 тани ташкил қилади.\nЯнги номдаги номустақил газеталарнинг кўпайиши ўтган йилда олдинги йиллардагига нисбатан 0,3 фоизга камайган. Мустақил кундалик газеталарни йилдан йилга 0,06 фоизга ўсаётганини ҳам кузатишимиз мумкин. Янги нашрларнинг умумий ўсиши Африкада 4,5 фоиз, Жанубий Америкада 1,4 фоиз, Австралия ва Океанияда 1,2 фоиз ҳисобида тақсимланади. Лекин Европада 1,2 фоиз, Шимолий Америкада 0,4 фоиз, Осиёда эса 0,3 фоиз газеталар маълум сабабларга кўра ўз фаолиятини тўхтатди. Шу ерда яна бир маълумотни айтиб ўтмоқчимиз: ўтган беш йилда жаҳон миқёсида фақат номустақил кундалик нашрлар тиражи 28 фоизга ошган. Қолган нашрлар (ҳафтада бир, икки марта чиқадиган ва ҳоказо) 54 фоиз ҳамда якшанба куни чиқадиган газеталар тиражи 36 фоизга кўпайган. Жаҳондаги барча газеталарнинг тиражи ўтган йилда 1,21 фоизга ошган. Охирги беш йилда эса бу кўрсаткич 7,8 фоизга тенг келади. Айни вақтда дунёда бир кунда 464 млн. нусха газета чоп этилади. Беш йил олдин эса 414 млн. киши ҳар куни газета сотиб оларди. Ҳозирда ҳар куни 439 млн.дан кўпроқ киши кундалик нашрларни харид қилади. Газеталарни қўлдан қўлга ўтиб ўқилишини ҳам инобатга олсак, ҳар куни 1 млд. киши газета ўқийди.\nКим кўп сотади?\nЖаҳон газеталари ассоциациясининг (ЖГА) тарқатган маълумотларга кўра, ўтган йили газета сотилиши дунё миқёсида 0,56 фоизга кўпайди. Шу ўринда сўнгги беш йилда газета савдоси 6 фоизга ортганини ҳам эслатиб ўтиш лозим.\nОсиёда газета сотиб олиш бошқа қитъалардагидан суръатлироқ кечмоқда. Бошқача қилиб айтадиган бўлсак, осиёликлар сўнгги йилларда газетани кўпроқ ўқишмоқда. Жаҳонда 100 та харидоргир газета нашр қилинса, шундан 7/10 қисми Осиёда чоп этилиши гапимизни тасдиқлайди. Хитой, Япония ва Ҳиндистон давлатларида бозори чаққон газеталар номинини 62 тагача санаб ўтишимиз мумкин. Ўтган йилда газеталарни сотилиши Осиёда 1,7 фоиз, Жанубий Америкада 3,7 фоиз, Африкада эса 0,2 фоизга ўсди. Европа, Шимолий Америка, Австралия ва Океанияда газета сотиб олишга эҳтиёж камайди. Ҳатто Шимолий Америкада тунги газеталарнинг нархи арзонлашди. Кўринадики, кўпчилик ривожланган давлатларда газета ўқишга бўлган талаб сусайган.\nЖаҳонда бешта йирик газета бозори мавжуд. Биринчи ўринда Хитой (96,6 млн. нусха) турса, иккинчи ўринда Ҳиндистон (78,7 млн. нусха) туради. Ҳар куни 69,7 млн. нусха газета сотадиган кун чиқар ўлка — Япония учинчи поғонадан мустаҳкам ўрин олган. Океан орти давлатида (АҚШ) эса бир кунда 53,3 млн. нусха газета сотилади. Ниҳоят бешинчи ўринни босма ОАВнинг ватани деб эътироф этиладиган Германия (21,5 млн. нусха) банд этган.\nРеклама бозоридаги гаплар\nАҚШ дунёда газета рекламасидан энг кўп даромад кўрадиган давлат ҳисобланишини биламиз. 2005 йилда ушбу давлат газеталарининг йиллик реклама даромади 1,51 фоизга ошди. Охирги беш йилда эса бу кўрсаткич 7 фоизни ташкил қилади.\nХитойда эса газеталарнинг йиллик реклама даромади 2005 йилда 19 фоизга ўсди. 2001 йилдан буён эса газетадан келадиган фойда 128 фоизга ўсган. Европа Иттифоқи газета бозорининг йиллик реклама даромади ўтган йили 4,15 фоизга ошди. Беш йилда бу кўрсаткич 37,3 фоизни ташкил қилади.\nОнлайн газеталардан фойдаланувчилар 2005 йилда 8,71 фоизга кўпайди. Сўнгги беш йил давомида 200 фоизга кўпайгани ҳам диққатга сазовордир. Интернет йиллик реклама даромади ҳам ўсишда давом этмоқда, яъни 2005 йили 24 фоиз. Юқоридаги маълумотлардан кейин ўтган йили онлайн газеталар сони 20 фоизга кўпайганлиги ҳеч кимни ажаблантирмаса керак.\nХуллас, жаҳон газеталар бозорида ана шунақа гаплар.\n← Аввалги Аввалги Йилнинг энг қиммат автомобиллари (Forbes 2006)\nКейинги → Кейинги: Дунёнинг энг бой ҳукмдорлари (Forbes 2006)


hidoyat.uz – “Мовароуннаҳр” нашриётининг сайти - ЗУЛМНИНГ ЗАҲРИ\n2015 йил 14 сентябр\nФорс подшоҳларидан бири ўғлига таълим-тарбия бериш учун доно ва тадбирли бир зотни устоз тайинлади. Унинг саъй-ҳаракати туфайли шаҳзода илму одобда камол топди. Бир куни устози уни сабабсиз қаттиқ урди. Бола катта бўлгунича бу иши учун устозидан ранжиб, унга нисбатан ич-ичидан кек сақлаб юрди. Хаёлидан ўша сабабсиз урилган калтак сира нари кетмасди.\nОрадан анча йиллар ўтди, кексайган подшоҳ вафот этди. Сўнг тахтга шаҳзода ўтирди. Янги подшоҳнинг илк қилган иши устозини ҳузурига чорлаш бўлди. Уни саволга тутди:\n– Устоз, фалон йили, фалон куни ҳеч бир сабабсиз, мени қаттиқ урган эдингиз. Нима сабабдан бундай қилгандингиз?\n– Эй подшоҳ, илму одобда камолга етганингизни кўргач, тушундимки, сиз отангиздан сўнг тахтга ўтирасиз. Шунда келажакда бирор кимсага зулм қилмаслигингиз учун сизга калтак оғриғини, зулм аламини тоттирган эдим.\nПодшоҳ устозининг бу пурмаъно жавобидан мамнун бўлиб: «Аллоҳ меҳнатларингизнинг ажрини мукаммал қилиб берсин», деб устозини совға-саломлар билан кузатди.\nҚамаши тумани “Санчиқул” жоме масжиди имом-хатиби


Россиянинг коронавирусга қарши вакцинаси шифохоналарга етказилиши бошланди\nРоссиянинг коронавирусга қарши ишлаб чиқилган биринчи вакцинаси синовларнинг 3-босқичи доирасида шифохоналарга етказилиши бошланди. Бу ҳақда Россия соғлиқни сақлаш вазири Михаил Мурашко маълум қилди.\n“Бугун бизда муносиб қурол пайдо бўлди – бу вакцина ва у ҳозирда фуқаролик айланмасига етказилиши бошланмоқда. Жумладан, Москва мэри сайтида синовларнинг 3-босқичида иштирок этиш учун ёзилиш бошланди. Ушбу синовларда деярли 40 минг киши иштирок этади”, деб айтган Мурашко.\nБундан бир кун аввал Москва мэри Сергей Собянин 18 ёшдан катта ва соғлиғида муаммоларга эга бўлмаган москваликларга Гамалея номидаги марказ томонидан ишлаб чиқилган вакцина синовларининг 3-босқичида иштирок этишни таклиф этган.\nМурашконинг таъкидлашича, вакцина ишлаб чиқилишида хайрия маблағлари ҳам жалб қилинган. “Вакцинанинг ишлаб чиқилишида қўшимча қурилмалар харид қилиш, клиник синовлар ўтказиш ва ишлаб чиқариш учун хайрия маблағлари ҳам келиб тушган”, деб таъкидлаб ўтган вазир.\nМурашконинг айтишича, Россияда коронавирус эпидемияси ҳали тўлиқ якунланмаган: ҳозирда 80 мингдан кўпроқ киши шифохоналарда қолмоқда ва ҳамон ёрдам зарур.\n“Биз коронавирусга қарши курашни мантиқий якунига етказишимиз керак”, деб таъкидлаб ўтган соғлиқни сақлаш вазири.


Бақара сураси, 166-оят\n21:10 / 02.01.2018 1641 pdf Ўқиш режими + -\nУ пайтда эргашилганлар азобни кўриб, эргашганлардан тонарлар ва сабаблар ҳам улардан кесилар. Бақара 166.\n13:10 / 01.01.2018 1771\n11:28 / 03.01.2018 4852\nБақара сураси, 86-оят\nАна ўшалар дунё ҳаётини охиратга сотиб олганлардир. Улардан азоб енгиллатилмас ва уларга ёрдам ҳам берилмас. Бақара 86.Охиратни сотиб, дунёни олиш яҳудийларнинг давоми...\n1990 01:29 / 12.10.2017\nАйтингиз .Аллоҳга ва бизга нозил қилинган нарсага, Иброҳим, Исмоил, Исҳоқ, Яъқуб ва унинг авлодига нозил қилинган нарсага, Мусо ва Ийсога берилган нарсага ва давоми...\n1554 10:25 / 03.12.2017\nИчган қасамларингиз сабабли яхшилик қилиш, тақво қилиш ва одамлар орасини ислоҳ этишингизга Аллоҳни тўсиқ қилманг. Аллоҳ ўта эшитувчидир, ўта билувчидир. Бақара давоми...\n1616 09:05 / 03.03.2018\nВа Мусо билан қирқ кечага ваъдалашганимизни, укетганидан сўнг золим бўлган ҳолингизда бузоқни илоҳ тутганингизни эслангСўнгра ўшандан кейин ҳам сизни афв этдик, давоми...\n1527 09:05 / 31.08.2017


Китоб туманидаги ижтимоий ҳимояга муҳтож оилаларга ёрдам берилди - Халқ сўзи\n10:56 18 Апрель 2020 Жамият\nКитоб туманидаги ҳомийлик озиқ-овқат маҳсулотларини тарқатиш маркази томонидан 2020 йил биргина 16 апрель куни 93 та оилага озиқ-овқат махсулотлари тарқатилди.\nШунингдек, томорқа ер участкаларидан фойдаланиш даражасини ўрганиш мақсадида сенатор Х.Фозилов Китоб туманидаги “Паландара” ва “Жовуз” қишлоқларида аҳоли билан учрашди. Хонадонларда томорқа ер майдонларида узум, картошка, мевали дарахтлар, иссиқхоналарда эса помидор, бодринг экилган.\n“Жовуз” қишлоғида истиқомат қилувчи фуқаро Т.Алиевнинг Олий Мажлис Сенатининг виртуал қабулхонасига йўллаган мурожаати мутасаддилар билан биргаликда ўрганиб чиқилди ва ижобий ҳал этилди. Бундан ташқари, ушбу қишлоқда карантин даврида ёрдамга муҳтож кексалар ва нуронийлар бўлган оилаларга ёрдам кўрсатилиб, зарур озиқ-овқат етказиб берилди.


Ашуро куни Кобулдаги шиа масжидига қилинган ҳужумда 14 одам ҳалок бўлди\nАфғон ҳарбийлари ҳужум содир этилган масжид олдида.\nАфғонистон пойтахти Кобулда жанггариларнинг шиа масжидига қилган ҳужуми оқибатида камида 14 киши ҳалок бўлди ва 36 одам яраланди. Ҳалок бўлганларнинг асосий қисми Ашуро куни муносабати билан ибодатга келган тинч аҳоли вакиллари экани маълум қилинди.\nПолиция матбуот котиби Седик Сиддиқийнинг Озодлик радиосига билдиришича, Кобулдаги йирик зиёратгоҳлардан бири бўлган Карте Сахи зиёратгоҳига қилинган ҳужумда 36 киши яраланган. Сиддиқийга кўра, ҳалок бўлган 14 кишидан 13 нафари тинч аҳоли вакили, бир нафари эса полиция ходимидир.\nАфғонистон соғлиқни сақлаш вазирлиги расмийлари эса воқеа жойида яраланган 43 одам касалхонага келтирилганини билдирмоқда. Вазирлик расмийларига кўра, ҳалок бўлганлар сони янада кўпайиши мумкин, чунки яраланганлар орасида ҳаёти хавф остида бўлган одамлар бор.\nАфғон хавфсизлик кучлари ҳужум бўлган жойдан ўнлаб одамларни хавфсиз жойга олиб чиқишга муваффақ бўлган.\nХабарларда айтилишича, ҳужумчи ҳарбий ёки полициячи кийимида бўлган.\nШиа мусулмонлари Ашуро кунини байрам сифатида нишонлаш учун бу ерга йиғилган эди.\nАшуро куни шиаларнинг асосий байрамларидан бўлиб, у жорий йилда 11 ва 12 октябрь кунлари нишонланади. Шу куни имом Ҳусайн ва унинг 72 саҳобаси, оила аъзолари Карбалода ўлдирилган эди. Ашуро кунида шиалар 680 йили Карбалода ўлдирилган имом Ҳусайнни хотирлашади.\nАввалроқ шиаларга нисбатан ҳужум уч нафар жанггари томонидан амалга оширилгани хабар қилинган эди. Бироқ Кобул полицияси раҳбари Абдул Раҳмон Раҳимий ҳужум бир нафар жанггари томонидан қилинганини ва у полиция томонидан отиб ўлдирилганини билдирди.\nҲозирча ҳужум учун масъулиятни ҳеч бир гуруҳ ўз зиммасига олмади. Толибон вакили Забиулло Мужоҳид ўз ҳаракати ҳужум уюштирмаганини маълум қилди.\nАфғонистон президенти Ашраф Ғани 11 октябрь куни ҳужум қурбонлари оила аъзоларига таъзия билдирди. У ҳужумни “инсониятга қарши қилинган аниқ жиноят”, деб атади.\nАфғонистонда июль ойида ҳам шиаларга қарши террор ҳаракати амалга оширилган эди. 84 одам ҳалок бўлган мазкур ҳужум учун масъулиятни “Исломий давлат” гуруҳи ўз зиммасига олган.\n2011 йилда Кобулдаги шиа масжидига қилинган худкуш ҳужумда 54 одам ҳалок бўлганди. Ўша куни Мозори Шарифдаги шиа масжидига ҳам ҳужум қилинган ва 4 одам ўлдирилган.\nКобул полицияси ҳужумлар такрорланиши мумкинлигидан огоҳлантирган ҳолда шиа жамоасини йирик йиғилишларни ўткизмасликка чақирмоқда.


«МЮ»нинг собиқ футболчиси Роналдуга: Уйга хуш келибсан\n17:06 / 19.06.2017\n«Манчестер Юнайтед»нинг собиқ футболчиларидан бири Фил Невилл Англияга қайтиши кутилаётган «Реал» ҳужумчиси Криштиану Роналдуни қутлади. Матбуотда португалиялик футболчи «МЮ»га қайтишга ҳозирланаётгани ҳақида ёзилмоқда.\n«Уйга хуш келибсан», — дейилади Невиллнинг твиттерида.\nРоналду солиқлар билан боғлиқ можаролар туфайли «Реал»ни тарк этмоқда. Португалиялик футболчи қарор қабул қилиб бўлган. Роналду 2011-2014 йиллар давомида жами 14,7 млн евро миқдоридаги солиқни тўламаганликда айбланмоқда.\nКриштиану Роналду 2003-09 йилларда «МЮ» сафида ўйнаганди.


ЎЗБЕКИСТОН РЕСПУБЛИКАСИ ОЛИЙ СУДИФИРИБ ТУЗОҒИ ЖАБРЛАНУВЧИГА 20 МИЛЛИАРД СЎМЛИК ЗАРАР ЕТКАЗДИ from\nФИРИБ ТУЗОҒИ ЖАБРЛАНУВЧИГА 20 МИЛЛИАРД СЎМЛИК ЗАРАР ЕТКАЗДИ\nОдатда, йиртқич ҳайвонлар ўлжани тутиш учун биргалашиб ҳаракат қилади. Ҳаётда шундай ашаддий фирибгарлар борки, улар ҳам бир инсонни чув тушириш йўлида худди шундай йўлни танлашади.\nДанғара туманида яшовчи Умарбек Зоиров (исм-шарифлар ўзгартирилган) ҳам Ирисбой Ниёзалиев билан жиноий тил бириктириб, Қўқон эркин иқтисодий зонасида фаолият юритувчи тадбиркор Баҳромжон Насимовни нақд 20 миллиард сўмга чув туширганини эшитган одам ёқасини ушлаши тайин.\n«Global Medxpress Asia» масъулияти чекланган жамияти раҳбари У. Зоиров ва фирибгар И. Ниёзалиев 2018 йил август ойида «Astoria Invest» масъулияти чекланган жамияти раҳбари Б. Насимовнинг Хитойнинг «Zengzhou Dingsheng Machine Manafacturing Co.Ltd» компаниясидан писта ёғи ишлаб чиқариш ускунасини сотиб олиб, Қўқон эркин иқтисодий зонасида ишга тушириш ҳақидаги бизнес режасидан хабар топгач, тадбиркорнинг маблағига эга бўлишни режалаштиради.\n— АҚШда «Turon Capital Management LLC» деб номланган компаниямиз бор. Агар биз билан шартнома тузсангиз, сизга ўша ускунани тезроқ етказиб берамиз, — дея Баҳромжонни аврашади.\nҚисқаси, Б. Насимовнинг ишончига кирган фирибгарлар 2018 йил 22 август куни «Astoria Invest» МЧЖ қўшма корхонаси, «Turon Capital Management LLC» компанияси ва «Zengzhou Dingsheng Machine Manafacturing Co.Ltd» компанияси ўртасида қиймати 2 060 350 АҚШ долларига тенг бўлган ZZAG-2 сонли уч томонлама шартномани тузишга муваффақ бўлишади. Ушбу шартнома акциядорлик тижорат «Asia Alliance Bank»га тақдим этилиб, 2018 йил 18 октябрда банк билан «Astoria Invest» МЧЖ қўшма корхонаси ўртасида 44-сонли кредит шартномаси тузилади. Унга асосан банк «Astoria Invest» МЧЖ қўшма корхонасига 17 000 000 000 сўм миқдоридаги мақсадли кредит ажратади. Орадан беш кун ўтгач, кредит маблағининг 75 фоизи, яъни 1 545 262 АҚШ доллари «Turon Capital Management LLC» компанияси ҳисоб рақамига ўтказилади.\nШартномага мувофиқ бу пул «Zengzhou Dingsheng Machine Manafacturing Co.Ltd» компанияси ҳисобига ўтказилиши керак эди. Аммо фирибгарлар бундай қилишмайди. Бундан бехабар Баҳромжон Насимов ускунани етказиб беришни тезлаштиришни сўраб, Умарбек ва Ирисбойни қистай бошлайди.\nШунда фирибгарлар ускуна пули тўлиқ ўтказиб берилмаса, хитойликлар уни юбормаслигини маълум қилиб, қолган йигирма беш фоизлик маблағни ҳам беришни талаб қилишади. Иши тезроқ битишини истаган тадбиркор бу гапга лаққа ишонади. Натижада 2018 йил 15 ноябр куни 510 992,97 АҚШ долларини ҳам «Turon Capital Management LLC» компанияси ҳисоб рақамига ўтказиб беради. Натижада фирибгарлар унинг 17 000 000 000 сўмлик маблағини осонгина қўлга киритади.\nБироқ фирибгар ҳамтовоқлар бу билан қаноатланмайди. Улар яна Баҳромжонни аврашга тушади:\n— Биз ҳам банкдан кредит олиб, Ўзбекистонга АҚШдан тиббиёт анжомларини олиб келмоқчимиз. Шунинг учун бирорта мулкингизни гаровга қўйиб турсангиз, сизга ўша мулкингизни даромади билан қайтарамиз…\nХитойдан ускуна келишини сабрсизлик билан кутаётган Б. Насимов бу таклифга ҳам розилик билдиради. Шундан сўнг «Asia Alliance Bank»дан «Global-Medxpres Asia» МЧЖга 4 300 000 000 сўм миқдорида кредит ажратилиши учун ўзининг таъсисчилигидаги «Qoqon Farm Zavodi» масъулияти чекланган жамиятига тегишли қиймати 1 500 000 АҚШ долларига тенг бўлган 4 та тиббиёт синтези лаборатория дастгоҳини гаровга қўяди.\nБундан «унумли» фойдаланган фирибгарлар 2019 йил 25 март куни «Asia Alliance Bank» ва «Global-Medpres Asia» МЧЖ ўртасида 5-сонли кредит шартномасини расмийлаштириб, банкдан 3 000 000 000 сўм миқдорида кредит маблағини олишга эришишади. Тадбиркорни боплаб чув туширган фирибгарлар шундан сўнг турли баҳоналарни рўкач қилиб, уни сарсон қилади. Ниҳоят, тоқати тоқ бўлган Баҳромжон Насимов Хитойнинг «Zhengzhou Dingsheng Machine Manufacturing Co.Ltd» компаниясига расмий хат билан мурожаат қилади. Бунга жавобан компания «Turon Capital Management LLC» компанияси ҳеч қандай ускунага буюртма бермагани ва ҳисоб рақамига пул ўтказилмаганини маълум қилади. Шундан сўнг Б. Насимов «Аsia Alliance bank»дан «Turon Capital Management LLC» ташкилоти ҳисоб рақамига ўтказилган 2 056 254 АҚШ долларини қайтаришни сўрайди.\nЛекин муаммо ҳал бўлмайди. Шундагина тадбиркор алданганини англаб, Тошкент шаҳар ички ишлар бош бошқармасига шикоят ариза билан мурожаат қилади. Оқибатда У. Зоировга нисбатан жиноят иши қўзғатилиб, жиноят ишлари бўйича Мирзо Улуғбек тумани судининг 2020 йил 28 августдаги ҳукмига асосан фирибгар 9 йил муддатга озодликдан маҳрум этилади. Ҳукмда судланувчидан жабрланувчи фойдасига 20 000 000 000 сўм моддий зарарни ундириш ҳам белгиланади.\nШу билан Б. Насимовнинг бошидан ташвиш ариган бўлса кошки эди.\nАфсуски, бундай бўлмади. Қарангки, бу орада Учкўприк тумани давлат солиқ инспекцияси Хитойнинг «Zengzhou Dingsheng Machine Manufacturing Co.Ltd.» компанияси билан тузилган шартнома бўйича ускуналар етиб келмагани ёки ўтказилган маблағ қайтарилмагани сабабли «Astoriya Invest» МЧЖга 6 335 701 200 сўм миқдорида молиявий жарима қўллаш ҳақида Қўқон туманлараро иқтисодий судига даъво аризаси киритди.\nСуд ушбу даъво аризасини кўриб чиқишда Фуқаролик кодексининг 124-моддаси ва Иқтисодий процессуал кодексининг 73-моддаси талабларига риоя қилди. Жиноят ишлари бўйича Мирзо Улуғбек тумани судининг 2020 йил 28 августдаги ҳукмида «Astaria Invest» МЧЖ ва «Turon Capital Management LLC» компанияси ўртасида тузилган ZZAG-2-сонли импорт шартномасининг қалбаки битим экани қайд этилгани ҳамда «Экспорт-импорт операциялари бўйича валюта назорати тўғрисида»ги Низом талабларини инобатга олган ҳолда давлат солиқ инспекциясининг «Astoriya Invest» МЧЖга 6 335 701 200 сўм миқдорида молиявий жарима қўллаш тўғрисидаги даъвосини рад этиш тўғрисида ҳал қилув қарори қабул қилди.\nШу тариқа суд томонидан тадбиркорнинг манфаати ҳимоя қилиниб, бузилган ҳуқуқи тикланди. Зеро, қонун қинғирлик билан ҳеч қачон муроса қилмайди.\nБундан У. Зоиров ва И. Ниёзалиев сингари фирибгарликни касб қилиб олган кимсалар тегишли хулоса чиқарса, ажаб эмас.\nМирзо Улуғбек тумани суди раиси,\nҚўқон туманлараро иқтисодий\nХозирда сайтда – 116:\nботлар – 41


hidoyat.uz – “Мовароуннаҳр” нашриётининг сайти - Устознинг этагин тутган шогирд кам бўлмас\n2018 йил 21 апрел\nИслом дини илму маърифатга тарғиб қилувчи диндир. Инсоннинг дунё ва охиратининг обод бўлиши илм олмоғи ва унга амал қилиши билан бўлади. Қуръони каримнинг кўплаб оятлари ва Пайғамбаримиз (с.а.в.) қатор ҳадисларида ушбу маънолар баён этилган. Инсоният илм билангина Аллоҳни танийди, ҳақиқий саодат қўлга киритади, у билан юксалади. Илм эса устознинг саъй-ҳаракати, тинимсиз меҳнати ва матонати билан эгалланади. Қуръони каримда ўзи эгаллаган илмни бошқаларга ўргатган устозларнинг шаъни – шарафи нақадар улуғлиги ҳақида бундай марҳамат қилинади : “Аллоҳ сизлардан иймон келтирган ва илм ато этилган зотларни (баланд) даража (мартаба)га кўтарур. Аллоҳ қилаётган (барча яхши ва ёмон) амалларингиздан хабардордир”(Мужодала сураси, 11)\nИлмли кишининг илмсиз кишидан даражаси юқори эканлигини бир қанча ҳадисларда ҳам баён қилинган. Жумладан, Абу Амома ал-Баҳилийдан ривоят қилинади, Расулуллоҳ соллаллоҳу алайҳи ва салламга икки киши ҳақида гапиришди. Уларнинг бири обид, иккинчиси эса олим эди. Шунда Расулуллоҳ соллаллоҳу алайҳи ва саллам “Олимнинг обиддан ортиқлиги худди менинг сизлардан энг қуйи даражадаги кишидан ортиқлигимга ўхшайди” – дедилар (Имом Термизий ривояти).\nУстозга меҳрини, ҳурматини кўрсата олмаган шогирднинг илмни пухта эгаллай олмаслиги тайин. Абдуллоҳ ибн Аббос ўзидан ёши улуғ бўлган Зайд ибн Собитнинг уловлари тизгинини ушлаб, унга минишларида ёрдам бериб бундай деганлар: “Уламоларга шундай хизмат қилишга буюрилганмиз. Агар шогирд улуғлик сифатига етмай туриб, ундан фахрланиб кибрланса у жоҳилдир. Зеро, илм-ҳикмат мўмин кишининг йўқотган нарсасидир, қачон топса, уни олишга ҳақли”.\nКишида илм ўз – ўзидан пайдо бўлиб қолмайди. Албатта бунинг учун устоз зарур. Илм ва уни талаб қилишнинг фазилати нақадар улуғ бўлса, илм ўргатиш яъни устозлик қилишнинг фазилати унданда буюкдир. Қуръони каримда баён қилинишича, инсониятнинг аввали Одам Ато ҳам ўзининг замонаси учун зарур бўлган илмга муҳтож бўлганидан Аллоҳ таолонинг Ўзи у зотга таълим берди: “Аллоҳ Одамга барча (яратилган ва яратилажак нарсаларга тегишли) номларни ўргатди” (Бақара сураси. 31- оят).\nХулоса қилиб айтганда, илм ўрганганда устознинг ўрни беқиёс экан. Устозсиз илм олган киши – илмда комил бўлмаслиги, тушунмаслиги натижасида турли ихтилофларга бориши мумкин экан.\n123 марта ўқилган.


Тушда дарахт курса нимани билдиради туш табири\nVatanda.Com » Туш табири » Тушда дарахт курса нимани билдиради\nТушда дарахт курса нимани билдиради\nТушда дарахт-тушда дарахт кўриш хайрли ҳисобланади. Агар тушингизда қандай дарахт эканини била олмаётган бўлсангиз сиз ибодат аҳлидан экансиз ва яхшилик кўрасиз. Тушда мевасиз манзарали, ўрмон дарахтларини кўриш яхшиликка йўйилмайди. Тушга зайтун дарахти кириши фойдалидир. Агар сиз тушингизда анор дарахтини кўрсангиз қўлингизга ҳалол мол келади. Ширин таъмли анорни кўриш фойдадан даракдир.\nЦитрус меваларни (апелсин, мандарин каби) дарахтларни кўриш яхши киши билан дўст тутиниш ва оила қуришдир. Ҳар томонлама яхши деб таъбир қилинади. Ким тушида қовоқ палагини кўрса шифокор бўлади. Ўзи ҳам соғ-саломат бўлади. Тут дарахти тушингизга кирса, бадавлат ва ҳунарли бўласиз. Тут пишиғи фаслида туш кўрган бўлса унда ҳамма манфа- ат кўради. Қишда тут дарахтини кўриш об-ҳавонинг ёмонлашиши ва бўрондан даракдир. Тушида арча ва чинор дарахтини кўрган кишининг қўлига олтин ва кумуш, пул тушади. Мушк дарахтини кўрган киши бадавлат ва сахий бўлади. Агар туш кўрувчи аёл киши шундай туш кўрса бойийди.\nОлма пишиғида олма дарахтини кўрган киши касал бўлса ту- залади. Бошқа фаслда олма дарахтини кўрган киши эса касалликка йўлиқади.\nТушда қизил олма\nҚизил олма туш кўрган кишининг иймони заифлигидан далолатдир. Жийда дарахтини туш кўрган киши ҳалол ризққа эришади. Хурмо дарахтини тушида кўрган киши манфаат кўради. Нок пишадиган пайтда нок дарахтини кўриб мевасидан еган киши ниятига етади. Бошқа фаслда кўрилган шундай туш эса ҳаром молдан да- лолатдир. Тушда шафтоли ейиш яхши эмас. Анжир дарахтини кўрган киши бойийди, аммо бойлиги тезда кўлдан кетади. Тушида анжир еган киши оила қуради, фарзандлар кўриб бахтли яшайди.\nТушда ёнғоқ дарахти\nТушида ёнғоқ дарахти еган киши хушмуомала, бийрон бўлади. Ёнғоқ пишган фаслда тушида ёнғоқ еган киши қийинчиликка дуч келади. Тушида ўрмон ёнғоғини кўриб унинг мевасидан еган одамнинг қўлига ҳаром мол тушади. Тушида мажнунтолни кўриш яхшиликка йўйилади. Узум пишиғида оқ узум кўрган ёки еган киши бадавлат бўлади. Узум пишмайдиган фаслда шундай туш кўрган киши қийинчиликка учрайди. Гилос дарахтини туш кўрган киши ўғилли бўлади. Гилос пишадиган фаслда гилос дарахтини, унинг мевасидан еганини туш кўрган кишиннг қўлига ҳалол пул тушади.\nТушда Гушт курса\nТушда Гушт курса Суягининг гушт ажратилган, тузланган териси шилинган гушт бирор......\nТушда Ялангоч шайтон курса\nЯлангоч шайтон- йукотиш...\nТушда Ловия сотувчи курса\nУ тушда гап булмайдиган одамга далолат килади....\nТушда ДАСТРУМOЛ курса\nтушда даструмол куриш барча буйдоклар ва бевалар учун оилали булишга......\nТушда БУГДOЙ курса\nмехнат ва ташвиш билан топилган мулкга ишора....\nТушда Зарра. курса\nТушда Зарра. курса Тушда куп мол булиб, паст сифатли ва нафи кам молдир....\nТушда оёк кийим куриш - таъбири, маъноси, поябзал курса нимадан дарак беради?\nТушда оёк кийим куриш – янги жой ёки янги муносабатлардан гапиради. Ноодатий поябзал – ноодатий нарсалар ёки муносабатлар; тушда оёк кийим сотиб олиш – янги ишкий муносабатлар; поябзал йукотиш – сизни хафсалангизни пир килишади; оёк кийимни ечиш – омадсизлик, муносабатлар узилиши. Туш таъбри китобида умуман поябзал – кимнингдир ёрдами, хизматини...\nТушда Тут курса\nШирин тут рузага далолат....


Qalampir.uz | Шавкат Мирзиёев Мираброр Усмонов оиласига таъзия билдирди\nШавкат Мирзиёев Мираброр Усмонов оиласига таъзия билдирди\nЖамият\t15 Март 16:49 5846\nМамлакат жамоатчилиги жудоликка учради. Ўзбекистон Республикаси Олий Мажлиси Сенати аъзоси, давлат ва жамоат арбоби Мираброр Усмонов шу йил 15 март куни оғир хасталик туфайли вафот этди.\nПрезидент Шавкат Мирзиёев марҳум хонадонига ташриф буюриб, рафиқаси ва фарзандларига ҳамдардлик билдирди.\nМираброр Зуфарович Усмонов 1947 йилда Тошкент шаҳрида туғилган. Кўп йиллар иқтисодиёт, савдо ва хизмат кўрсатиш соҳаларида турли лавозимларда самарали фаолият олиб борган, 1994-2005 йилларда эса Ўзбекистон Республикаси Бош вазири ўринбосари сифатида истеъмол моллари ишлаб чиқариш ва савдо тармоқларига раҳбарлик қилган.\nМираброр Усмонов Ўзбекистон Республикаси Олий Мажлиси Сенатидаги кўп йиллик фаолияти давомида билими, катта ҳаётий тажрибаси билан қонунлар ишлаб чиқилишида фаол иштирок этди. Ўзбекистон Миллий Олимпия қўмитаси президенти сифатида мамлакатда спортни ривожлантиришга катта ҳисса қўшди.\nМираброр Усмоновнинг кўп йиллик самарали меҳнати давлат томонидан муносиб тақдирланиб, “Меҳнат шуҳрати”, “Фидокорона хизматлари учун”, “Эл-юрт ҳурмати” ва “Дўстлик” орденлари ҳамда “Ўзбекистон Республикасида хизмат кўрсатган ёшлар мураббийси” фахрий унвони билан мукофотланган эди.\nДавлат раҳбарининг марҳум хонадонига ташрифи Ўзбекистон халқига хос олижанобликнинг, мамлакат ривожига ҳисса қўшган инсонларга эҳтиромнинг яна бир ифодаси бўлди.\nҚуръон тиловат этилиб, марҳумнинг ҳақига дуо қилинди.\nПрезидент марҳумнинг эзгу ишларини ёдга олди.\n“Мираброр Усмонов мустақиллигимизнинг оғир-енгил кунларини тортган, халқимизга, Ватанимизга катта хизматлар қилган улуғ инсон эди. Одамларга қўлидан келганча яхшилик қиларди. Оиласига, юртига, давлатга садоқатли эди. Кейинги пайтларда соғлиги яхши бўлмаса ҳам Сенатнинг ҳамма мажлисларида қатнашишга ҳаракат қилди, фойдам тегсин дерди”, деди давлат раҳбари.\nТаъзияга йиғилганлар Президентга миннатдорлик билдирди.\nШавкат Мирзиёев Мираброр Усмонов таъзия\nТезкор хабар: Аҳмадбойга жазо тайинланди\n20 Май 11:56 14362\nАҳмадбой: Камбағални бой қилганман, бой (янаям) бой бўлган (видео)\n20 Май 23:18 11898\nСамарқандда юз берган мудҳиш қотиллик бўйича Бош Прокуратура махсус баёнот берди\n20 Май 08:30 8057\nЎтаётган ҳафтанинг йўқотишлари\n19 Май 16:20 7956\nСамарқандда содир этилган мудҳиш жиноятнинг қотиллари топилди\n20 Май 07:40 5454


Galaxy S21’лар ҳамда Mi 11 кушандасининг тақдимот куни маълум бўлди - Terabayt.Uz\nGalaxy S21’лар ҳамда Mi 11 кушандасининг тақдимот куни маълум бўлди\nҲозирда дунё бўйича энг зўр Android-смартфонлар Samsung компаниясининг Galaxy S21 туркуми ҳамда Xiaomi Mi 11 бўлиб турибди. Бироқ тез орада хитойлик техногигант уларга жавобан ўзининг янги – Huawei P50 сериясидаги флагманларини намойиш этади.\nЎҚИНГ: Galaxy S21 ҳамда iPhone 12 бенчмаркда ўзаро «жанг» қилди (видео)\nHuawei’нинг ушбу серияга мансуб олдинги авлод флагманлар оилаларида энг арзони – номида «Lite» қўшимчали версияси бўлар эди. Teme никли инсайдернинг ёзишича, Huawei P50 туркумига келиб компания бу ёндашувни ўзгартирмоқда. Энди флагманлар сериясида тўртта эмас, балки учтагина модел бўлади:\nЯъни, стандарт номдаги Huawei P50 смартфони энди олдинги «енгил» флагманлардаги каби – пастроқ хусусиятларга эга бўлади. Huawei P50 Pro модели эса энди базавий флагман сифатида намойиш этилади. Ўз-ўзидан маълумки, флагманлар туркумининг энг илғори Huawei P50 Pro+ бўлади.\nTwitter орқали эълон қилинган постга жавобан бошқалар инсайдердан ушбу смартфонларнинг қачон тақдим этилишини сўрашган. Teme эса Huawei P50 флагманларининг дебюти шу йилнинг 26 мартидан 28 мартигача оралиқда бўлиб ўтишини ёзган.\nЛекин календарга қарасак, тақдимот санасига аниқ кунигача ойдинлик киритиш мумкин. Яъни – 27 ва 28 март кунлари тегишлича шанба ва якшанбага тўғри келади. Бу саналар дам олиш кунлари бўлгач, расмий намойиш 26 март куни ўтказилиши мантиққа тўғри келади.\nПремьера 26 мартга белгилангани ҳам бежиз эмас – Huawei P30 ҳам, Huawei P40 ҳам айни шу санада (тегишлича 2019 ва 2020 йилларда) тақдим этилган. Huawei P50 флагманларини компания ўз график қобиғининг янги талқини – EMUI 11.1 билан бирга чиқаради.\n#Huawei #Android смартфон #смартфонлар # 5G смартфон #5G-смартфони #Huawei P50 #Huawei P50 Pro #Huawei P50 Pro Plus #EMUI 11.1


Келажак шундай ёшлар қўлидами? | "Адолат" СДП\nКелажак шундай ёшлар қўлидами?\nАслида кўп вазиятларда айрим ўқувчиларнинг ўзини тутиши, хулқ-атвори, устозларни менсимаган ҳолда ҳаракат қилиши, қандайдир ножўя қилиқлар қилиши, суратга тушиб мақтаниши ёки дўстларининг олдида ўзини кўз-кўз қилиб юриши гўё ўзини атрофдагиларга зўр қилиб кўрсатишдир.\nАйрим кўнгли бўш устозлар шундай вазиятларда секингина “чиқиб кетинг ёки ўтиринг” ибораси билан кифояланиб қўя қолади. Айрим устозлар жуда ҳам ўтказиб юборишгандан сўнг қаттиқроқ урушиб гапирадиган бўлса дарров ўқувчилар телефонига тушиб қолади. Ана шундан кейин ҳаммаси бошланади... Ўқитувчи жазоланади, бақир-чақир бошланади ва ҳоказо ... Вахоланки, бундай можаро келиб чиқишига ўқувчиларнинг тарбиясизлиги сабаб бўлади.\nЭътибор беряпсизларми, азизлар, шу каби кўнгилсиз воқеалар оқибатида бутун республика миқёсида ўқитувчиларни калтаклаш “анъана” тусига кирмоқда. Токайгача устозларнинг, шифокорларнинг калтакланишига йўл қўйиб берамиз? Қачон уларга жамиятнинг ҳақиқий меҳрини улашамиз. Ахир орамиздаги энг улуғ касб эгалари шулар эмасми? “Келажак – ёшлар қўлида”, деб бонг урамиз. Наҳот, келажагимиз шундай ёшлар қўлида бўлса?\nБу борада ҳамма юкни ўқитувчига ташловчи ота-оналар фарзандларига бироз эътиборли бўлишларига нима халақит беради?! Биз фарзандлар тарбияси билан жиддий шуғулланмас эканмиз, бир куни калтак ўз бошимизда синмаслигига ким кафолат беради?\nХалқ депутатлари Шайхонтохур туман Кенгаши депутати


11:59 / 15.03.2022\nГидрометеорология хизмати маркази эртага, 16 март куни қандай об-ҳаво кутилаётганини маълум қилди.\nТошкент шаҳри. Ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Кечаси ва эрталаб туман тушиши мумкин. Шамол ғарбдан 5-10 м/с тезликда эсади, момақалдироқ вақтида 12-15 м/с гача кучайиши мумкин. Ҳарорат кечаси 5-7 даража, кундузи 13-15 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларида ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларида 17-22 м/с гача кучайиши мумкин. Ҳарорат кечаси 0-5 даража, кундузи 1-6 даража илиқ бўлади.\nБухоро ва Навоий вилоятлари. Ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларида 17-22 м/с гача кучаяди, момақалдироқ пайтида шамол кучайиши 25-28 м/с гача етиши мумкин. Ҳарорат кечаси 3-8 даража, кундузи 13-18 даража илиқ бўлади.\nТошкент, Сирдарё, Самарқанд ва Жиззах вилояти. Ҳаво ўзгариб туради, вақти-вақти билан ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларида 17-22 м/с гача кучаяди, момақалдироқ пайтида шамол кучайиши 25-28 м/с гача етиши мумкин. Ҳарорат кечаси 3-8 даража, кундузи 12-17 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, вақти-вақти билан ёмғир ёғади, баъзи жойларда кучли бўлиши мумкин, момақалдироқ бўлиши мумкин. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларида 17-22 м/с гача кучаяди, момақалдироқ пайтида шамол кучайиши 25-28 м/с гача етиши мумкин. Ҳарорат кечаси 8-13 даража илиқ, кундузи 18-23 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, вақти-вақти билан ёмғир ёғади, баъзи жойларда кучли бўлиши мумкин, момақалдироқ бўлиши мумкин. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8 даража, кундузи 8-13 даража илиқ бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан ёғингарчилик (ёмғир, қор), баъзи жойларда кучли бўлади. Момақалдироқ бўлиши мумкин. Баъзи жойларга туман тушиши мумкин. Қор кўчиши хавфи бор. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража илиқ бўлади.


Kutubxona - Farhod Musajonov. Ibrat (hikoya) / Kiril\nSiz shu sahifadasiz: Farhod Musajonov. Ibrat (hikoya) / Kiril\nМуаллиф Фарҳод Мусажонов\nАсар номи Ибрат (ҳикоя)\n- Фарҳод Мусажонов\n— Ия, манавининг гапини?! — Насиҳатхўжа шох ташлаб ўшқирди, — ҳеч нарса билмагандек нима қилиб тинчингизни бузибмиз дейди-я? Эр-хотин Xудонинг берган куни кўчани бошларингга кўтариб қирилишасан. Қўни-қўшниларга на кундузи тинчлик бор, на кечаси, жонга тегди сенларнинг жанжалларинг!\n— Гап маошда эмас, яхши топиб гапиради, ёмон қопиб, дейдилар. Сен муросани билмайсан, қўрссан. Xотин зоти ширин гапнинг гадоси. Дўқ урмай, Xудо хоҳласа ишимиз юришиб кетади, дея ётиғи билан тушунтирсанг, тушунади, — насиҳатни бошлади Насиҳатхўжа.\n— Тушунмайди, ғирт нодон у, — эътироз билдирди Матқовул, — неча марта айтганман, сабр қил, Xудо хоҳласа бойиб кетамиз, деб. Кошки гапга қулоқ туца, — Матқовул хўрлиги келиб нолиди, — оғзимни очишим билан «уйланган кунингиздан бери, мана йигирма йил бўляпти, шу гапни қайтарасиз, бойиш ўрнига кундан кунга баттар бўляпмиз», деб итдек қопиб беради. Шундан кейин меники ҳам тутади, чидолмай сўкаман, таъсир қилмаса, гоҳида ураман.\n— Узр тақсир, мен нонга кетаётгандим...\n— Баъзи эркаклар бўлади, иккиюзламачи, — Матқовулнинг узрига мутлақо эътибор бермай давом этди у. — Улар хотинга фақат ўринда ширин гапиради, бошқа пайт қўрслик, дағаллик қилиб зулм ўтказади. Ўшанақалар садқаи эркак кецин!.. Мен опоғойингни росмана ҳурмат қиламан. Баъзи ноинсонфларга ўхшаб, бутун оғирликни хотиннинг елкасига ортиб қўймайман. Қозон-товоққа, супур-сидирга ҳам қарашиб кетавераман, уй юмуши эркакнинг иши эмас, деб қаққайиб ўтирмайман.\n— Яна бир тоифа қуруқ савлат димоғдорлар бор, хотин судраб юришдан номус қиладилар. Мен ҳеч қаёққа ёлғиз бормайман. Тўй-ҳашам дейсанми, зиёфатми, туғилган кунми, концерту томошаларгами, ҳаммасига опоғойинг билан бирга борамиз. Чунки жуфти ҳалолимнинг нафақат кийимию овқатини бўйнимга олганман, балки...\n— Тақсир, магазин ёпилиб қолмасин, уйга қуруқ қайцам, хотин икки ямлаб бир ютади, — росмана ёлворди Матқовул.\n— Борасан, обедга ҳали бор! — жеркиб берди Насиҳатхўжа, — шошилмасдан гапни эшит, жиндак мағзини чақ. Нега жон ачитиб гапиряпман сенга? Мендан ибрат олгин, демоқчиман. Бизлардан ибрат олсанг, кам бўлмайсан, оиланг билан тинч-тотув, ҳузур-ҳаловатда яшайсан, жанжал нималигини билмайсан...\n— Xўп, тақсир, ибрат оламиз! — деди сабр косаси тўлган Матқовул, сўнг, «хафа бўлса бўлар» деб жуфтакни ростлаб қолди.\n"http://www.kutubxona.com/wiki/index.php?title=Farhod_Musajonov._Ibrat_(hikoya)_/_Kiril&oldid=11033" dan olindi


ИнтерФУТБОЛ :: Бувисига уй, онасига – мотоцикл ёхуд Ришарлисон пулларини қандай сарфлайди?\nБувисига уй, онасига – мотоцикл ёхуд Ришарлисон пулларини қандай сарфлайди?\nБундан 3 йил аввал Ришарлисон оддий футболчи бўлганди. Маоши ёмон эмасди, аммо унга на катта иқтидор, на бўлажак юлдуз сифатида қаралган. 2017 йили «Уотфорд» қанот форвардини Англияга олиб келди. Ришарлисон Бразилияда «Флуминенсе» сафида кўплаб голлар урарди, лекин Европанинг топ-клублари уни сотиб олишга ошиқмасдилар. Жанубий Америкада унданда истеъдодлироқ ва салоҳиятлироқ футболчилар бисёр деб ҳисоблашган, гўё.\nРишарлисон «Уотфорд» либосида мавсумни сифатли ўтказиб, АПЛдагиларда ёрқин таассурот қолдирди. Англия чемпионати жамоасининг асосий таркибида ўйнагани - катта гап. Бу ерга 5та гол, 7та «ассист» ва кўплаб эффектли алдаб ўтишларни ҳам қўшинг. Қолаверса, Ришарлисон бразилиялик одатий форвардлардан фарқланади. У нафақат майдонда ижодкорлик қилади, балки бор кучини сарфлайди. Кескин тўқнашувлардан чўчимайди, прессингда фаол, ҳимоячиларга ҳар доим кўмаклашади. Бундай ўйинчиларни АПЛда яхши кўришади. Ўз навбатида, замонавий Бразилия термасида ҳам.\nҲозир Ришарлисон Премьер-лиганинг энг ёрқин футболчиларидан бири. 2018 йили бразилиялик форвард даража бўйича ўсишга эришди - «Эвертон»га ўтди. Ливерпуль клубида асосий таркибнинг доимий аъзоси эканлиги шубҳасиз. Гарчи уни Марко Силва («Уотфорд»ни бошқарган) олиб келган бўлсада, Ришарлисонни Карло Анчелотти ҳам юксак қадрлайди. Жорий мавсум бразилиялик ҳужумчининг ҳисобида 10та гол ва 5та самарали узатма бор. У Бразилия термасида тўп суришга ҳам аллақачон улгурди. Ҳаттоки, Копа Америкада зафар қучди.\n«Кўплаб иқтидор соҳиблари билан ишлаганман. Ишонинг, Ришарлисон - чиндан ҳам ўзгача футболчи», - дейди Карло Анчелотти.\nБразилиялик чиндан ҳам яхши ўйинчи. Шунингдек, бадавлат. Жанубий америкалик аксарият футболчиларда бўлгани каби, Ришарлисон ҳам қашшоқликда улғайган, ота-онаси егулик ва бошқа эҳтиёжларга пул топишда қийналишарди. Аммо қаҳрамонимизнинг эндиликда топиши яхши. Маблағни ҳам ақл билан ишлатади.\nОртиқча ҳашаматлардан холи - фақат яқинларига кўмаклашади. Ришарлисоннинг O Globo нашрига берган интервьюсидан келтирилган иқтибосларга назар солинг. Ҳар қандай футболчи катта пулларни қандай ишлатиши кераклиги бўйича идеал қўлланма.\n*** «Болалигимда ҳеч вақом бўлмаган. Энди эса истаган нарсамни олишим мумкин. Бу имкониятимни қадрлайман. Келажак ҳақида ўйлайман», - дейди Ришарлисон пуллар ҳақида.\n*** «Ўзимга ҳашаматли автомобиль сотиб олишни хоҳламайман. Кўчмас мулк, келажакка сарфлайман. Онам, отам, тоғам, бувим - ҳаммаларининг эндиликда ўз уйлари бор. Улар ҳақида қайғурдим. Тоғамга машина олиб бердим, шунга эҳтиёжи бор эди. Онамга мотоцикллар ёқади - унинг истагига кўра харидни амалга оширдим. Опамнинг уч фарзанди бор, уларнинг ўқиши ва тиббий суғуртаси учун тўловни мен амалга ошираман», - дейди Ришарлисон оиласи ҳақида.\n*** «Болаликдаги дўстларимнинг аксарияти ҳозир қамоқда. Мен ҳам ўшанда жиноят кўчасига кириб кетишим мумкин эди... Бахтимга, тоғам ва мураббийим Фидель мени ёмонликлардан асрашди. Улар ҳар доим иқтидорим борлиги, фақат футбол ҳақида ўйлашим кераклигини айтишарди. Айнан миллионлар ўйини мени ёмон ҳаётдан асради», - дейди Ришарлисон тақдири ҳақида.\nЎтган йилнинг ёзида Ришарлисон қадрдон шаҳри Нова-Венесиядаги одамлар учун 6,4 тонна егулик сотиб олди. Бразилиялик форвард ҳар йили кўргазмали ўйинлар ўтказади ва шу тариқа очликдан қийналаётган болалар, умуман, қишлоқнинг оддий аҳолиси учун кўпроқ пул йиғишга интилади. Афтидан, Ришарлисонни яхши кўрадиганлар кун сайин ортади, бунга унинг нафақат голлари, балки хайрия ишларидаги фаоллиги ҳам сабаб, албатта.


Андижоннинг Хонобод шаҳрида ўз тарихига эга оғир атлетика мактаби борлигини кўпчилик билади. Мактаб ўтган асрнинг 70-йилларида шаклланган. Шу пайтгача вилоятнинг энг чекка ҳудудидан ўнлаб чемпионлар етишиб чиқмоқда.\nОлимпия чемпиони ва рекордчиси Руслан Нуриддинов, қитъа ва жаҳон ареналарида совриндор бўлган оғир атлетикачиларимиз Шодилбек Эргашев, Гулмира Эргашевалар ҳам айнан Хонобод оғир атлетика мактаби тарбияланувчиларидир.\nХонобод шаҳри марказидаги ўша 50 йиллик тарихга эга оғир атлетика спорт зали ҳали ҳам муваффақиятли фаолият юритаётганди. Маданият уйи орқа томонига жойлашган спорт зали ҳар куни ёш спортчилар билан тўла эди.\nБироқ, 10 февраль куни мураббийлар бизга қўнғироқ қилиб, Хонобод шаҳар ҳокими Мусохон Мамадалиев 45 нафар ёш спортчи шуғулланаётган оғир атлетика залини бўшатиб қўйишга буйруқ берганини айтишди.\nҚайд этиш керак, бу – оғир атлетика залининг ҳокимга ҳалақит бераётгани ҳақидаги биринчи мурожаат эмас. Бундан икки йил олдин ҳам мураббийлар бизга боғланиб, барча анжомлар билан кўчага чиқариб қўйишганини айтганларида, бориб туман ҳокими Мусахон Мамадалиев билан суҳбатлашгандик. Ўшанда ҳоким, «Бу ерни кутубхона қиламиз. Залга бошқа жой бераман», деган важни айтган. Мураббийлар Хонободнинг бошқа жойида оғир атлетика билан шуғуллангани жой йўқлиги учун ўз сўзларида туришган. Узоқ тортишувлардан сўнг машғулот зали жойида қолганди.\nЎшанда ҳоким Мусахон Мамадалиев бизга, «Сизларга шов-шув, сенсация керак. Шунинг учун келгансизлар-да...», деганди. Ўша куни ҳокимга жавобан ўзимиз муаммони «тушимизда кўриб келмаганимизни», сайтга мураббийлар мурожаат қилганини айтгандик. Муаммо ҳал бўлгач, мурожаат сабаб тайёрланган материал ҳам эълон қилинмаган эди.\nМураббийлар, «Бу сафар вазият ундан-да жиддий» деганидан сўнг Хонобод шаҳрига йўл олдик.\nЕтиб борганимизда аллақачон спорт залидаги барча анжомлар шаҳар ҳокими буйруғи билан ташқарига олиб чиқиб қўйилган экан. Штанга, тош кўтариш ускуналари, «помост»лар кўча бўйида бесаранжом ёйилган, атрофида эса ёш штангачилар турарди.\nМаълумот ўрнида: мутахассиснинг билдиришича, оғир атлетика билан шуғулланиш учун мўлжалланган машғулот залларида штангани ерга ташлаганда кучли зарб юзага келади. Оддий ёғоч полли залларда пол ёғочлари синиб кетиши хавфи борлиги сабаб шуғулланишнинг иложи йўқ. Штангани кўтариб ташлайдиган махсус бетон пол ва унинг устида резина қоплама – «помост» бўлиши зарур.\nБундан ташқари, оғир атлетика билан шуғулланиш учун қурилган залларнинг шифти паст ва иссиқ бўлиши лозим. Совуқда, оғир юк билан ишлаётган ўқувчиларда жароҳат олиш эҳтимоли юқори бўлади.\nҲоким, спорт мактаби директори, мураббий ва ўқувчилар нима дейди?\nТарихий спорт залини кўчириш ишларига шаҳар БЎСМ директори Фатидин Нажмиддинов шахсан ўзи бошчилик қилиб қилаётган экан.\nМутасадди, бу залдаги оғир атлетикачиларни кўчириш муаммоси кўп йиллардан бери бўлаётгани, Дастур бўйича 7 миллиард сўмлик спорт иншооти қурилиши учун пул ажратилгани, шаҳар ҳокими янги спорт зали битгунча оғир атлетикачиларни 5-типдаги янги реконструкциядан чиққан БЎСМга кўчиришни буюрганини айтди.\nУнинг билдиришича, спорт зали маданият маркази биносига жойлашган ва бу йил «комплекс ремонт» қилинар экан.\nШогирдлари ўртасида турган мураббий Бахтиёржон Ҳамидов билан суҳбатлашдик.\n«Ўн йилдан бери мана шу залда болалар билан шуғулланаман. 50 нафарга яқин тарбияланувчиларим бор. Спорт усталари чиққан. 10-15 нафари ОТМларда ўқишни давом эттиряпти.\nЎқувчиларим ичида вилоят, республика чемпионлари, қитъа миқёсидаги мусобақаларнинг совриндорлари бор. 20 нафарга яқин ўқувчим Андижон ва Тошкент спорт-интернатларида ўқиб шуғулланишни давом эттиришяпти. Насиб қилса, улар орасидан Руслан Нуриддинов сингари чемпионлар чиқади.\nБизни бошқа жойга кўчиришмоқчи. Тўғриси, айни пайтда Хонобод шаҳрида оғир атлетика билан шуғулланиш учун шароити бўлган жойнинг ўзи йўқ. Ҳозир биз янги таъмирдан чиққан 5-тип спорт мактаби залига бориб, ёғоч пол залга «помост» ўрнатишимиз керак. Унга 40-50 миллион сўм пул кетади. У ерда эркин курашчиларга халақит берамиз. Шароитнинг ўзи йўқ. Болаларим бир кун машғулотда қатнашмаса, 10 кунга ортда қолади.\nҲозир шуғулланаётган залимиз – тарихий жой. Иш бошлаганига 50 йил бўлди. Фахримиз бўлган олимпия ўйинлари рекордчиси Руслан Нуриддинов, чемпионлар – Шодилбек Эргашев, Гулмира Эргашева, 50 нафарга яқин спорт усталари шу ерда шуғулланиб, вояга етган», дейди у.\nСпортчи болалар фикри билан қизиқдик. Улар ўз ютуқлари ҳақида гапириб, залларидан кетаётганидан норози бўлишди.\nИчкарига кириб, спорт анжомларидан бўшаб қолган машғулот залини кўздан кечираётганимизда, шаҳар ҳокими Мусахон Мамадалиев етиб келди.\n«Айни пайтда мана шу биз ёш спортчиларни кўчираётган машғулот зали Маданият вазирлиги тасарруфидаги Маданият уйига қарашли. Шу пайтгача ёшларимиз шу ерда шуғулланиб келишди. Чунки бир пайтлар Маданият ва спорт ишлари вазирлиги битта эди. Ҳозир ажралиб кетган. Шунинг учун биз болаларга 2 миллиардга таъмирдан чиққан БЎСМда барча шароитларни қилиб қўйганмиз.\nТўғриси, бу залда болалар штангаларни ерга ташлаб шуғулланганида бинога зарар етяпти. Маданият уйида рассомчилик, драма тўгарагида сабоқ олаётганларга ҳалақит бермаслиги учун кўчиряпмиз.\nБундан ташқари, Руслан Нуриддиновнинг илтимосидан сўнг вилоят ҳокимининг ташаббуси билан шаҳримизга 7 миллиардлик спорт иншооти тушяпти. Сизга тушунмовчилик орқасидан мурожаат қилишибди. Биз бориб, барча шароитни қилиб берамиз», дейди шаҳар ҳокими.\nҲокимнинг қатъий гапларидан сўнг БЎСМга бориб шароитларни кўрадиган бўлдик. Бу пайтга келиб, спорт анжомларини бошқа жойга ташиш учун автомашина етиб келди.\nБЎСМдаги тушунарсиз ҳолат\nБолалар ва ўсмирлар спорт мактаби Хонтоғ массиви ёнида экан. У жойга Ф.Нажмиддинов ва Хонобод шаҳар ҳокимлиги мутасаддилари ҳамроҳлигида бордик. Фасад чиройли, спорт зал ҳам яхши ремонтдан чиқарилган.\nЗал эркин кураш билан шуғулланаётган болаларга тўла.\n«Бу залимиз волейбол, баскетбол, қўл тўпига учун мослашган. Ҳозир мана эркин курашчилар шуғулланяпти. Мана шу залнинг ярмини бўлиб, полдаги еттилик тахталарни 20 сантиметр очиб туриб, устига резиналарни қўямиз, «помост» бўлади.\nБошқа спорт турлари бўйича машғулотлар залнинг ярмида ўтилаверади», – дейди БЎСМ директори Фатидин Нажмиддинов.\nБироқ бизнинг нима мақсадда келганимизни билган бошқа спорт мураббийлари суҳбатга қўшилди. Улар залнинг ярмига оғир атлетика тўгараги келишидан умуман норозилигини билдиришди.\nБЎСМ директори эса бор кучи билан оғир атлетика тўгараги залининг ёпилиши тўғри ва уларга янги залда шароит етарли эканини исботлашга интиларди. Бироқ, БЎСМдаги биз суҳбатлашган мураббийлар оғир атлетикачиларнинг ўз залида қолиши маъқул эканини ва янги залда уларга шароит йўқлигини айтишарди. Улар штангачиларни кўчиришдан мақсад нималигини била олмай, ҳайрон бўлишаётган эди.\n«Билиб қўйинглар, бу – курашчилар зали. Бугун-эрта катта «гилам» келади. Мен эркин кураш бўйича мураббийман. Тошкентда ишлар эдим. Германияга шартномам бўлса-да, зал битяпти дейишгани учун ўз шаҳрим Хонободда ёшлар билан ишлаш учун қайтиб келдим.\nМутахассис сифатида айтай, мана бу залда оғир атлетика билан шуғулланиб бўлмайди.\nҲозир раҳбарларимиз вазиятдан чиқиш учун «шуғулланса бўлади», дейишяпти. Мураббий Бахтиёрни ҳам ўз залидан мажбур чиқаришди», дейди мураббий Тоҳиржон Яқубов.\nБу орада БЎСМ директори Яқубовнинг гапини бўлиб, бу ишлар «положениедан чиқиш» учун бўлаётганини, шаҳар ҳокими «штангачилар 3-4 ой шу ерда шуғулланиб турса, подвали бўлмаган, яхши жой қилиб бераман», деганини айтди.\nБошқа мураббийлар ҳам, «оғир атлетикачилар ўз жойида қолгани маъқул», дея фикр билдиришди. Муассаса директори улар билан тортишиб ҳам кетди.\nОғир атлетика мураббийи Б.Ҳамидов зал совуқлиги, волейбол ва баскетбол учун тайёрланган залнинг янги полини бузиш нотўғри эканлигини айтди. «Ёғоч полга штанга ташласак, пол бир ҳафтада синиб кетади-ку?», дейди у.\nЯнги иншоотда, шаҳар ҳокими айтганидек, штангачиларга ҳамма шароит яратилган эмас экан. Санузел ҳали ишга тушмаган. Таъмирлаш ишлари кетяпти.\nШаҳар ҳокими нега икки йилдан буён оғир атлетика залини беркитишга уринаётганига ҳайронмиз. Мутасадди олдинги сафар зални кутубхона қилишга чоғланган эди. Бу сафар залда драма тўгараги очмоқчи.\nХонободда олимпия чемпиони ва рекордчиси, жаҳон ва қитъа миқёсида совриндор оғир атлетикачилар камол топган. Бу – катта натижа. У ерда шаклланиб улгурган оғир атлетика мактаби бор. Бироқ айнан ўша мактаб давомчилари энди шуғуллангани жойсиз қолишди.\n50 йиллик тарихга эга оғир атлетика зали беркитиляпти. Ёш чемпионларга эса, «бор отангга, бор энангга» қабилида муносабат билдирилмоқда.\n«Шу пайтгача Маданият уйи вакиллари бирор марта «сизлар бизга ҳалақит беряпсизлар», дейишмаган. Чунки маданият уйида машғулотлар соат 16да тугайди. Бизнинг машғулотлар эса ўша пайтда бошланади», дейди мураббий Бахтиёр Ҳамидов.\nХонобод – маҳаллий туризм ривожланаётган жой. Зални ёпиш ўрнига дунё таниган олимпия рекордчиси шуғулланган, унинг совринлари жой олган зални сайёҳлар келиб томоша қиладиган туризм объектига айлантириш имконияти бор.\n«БЎСМнинг янги, чиройли, катта маблағ эвазига битказилган спорт зали полида штанга кўтариб, полга ташлаб бўлмайди. Зал совуқ. Тош билан ишлайдиган болалар танани қизита олмай жароҳат олишлари мумкин. Ҳозир машғулот ўтмаяпмиз», дейди мураббий.\nҲа, чемпион бўлишни орзу қилаётган болалар сарсон.\nТанқидий мақола чиққанидан сўнг туман ҳокимлиги ўша залда сурат чизаётган ёки драма тўгараги ўтилаётган жараённи суратга олиб, раддия ҳам берса керак. Санъат ва маданият таълими муҳимлигига шубҳа йўқ. Аммо биз Маданият уйида бунинг учун жой етарли эканига гувоҳ бўлдик.\n«Зар қадрини заргар билади», дейишади. Чемпион қадрини эса чемпион тарбиялаган...\nВилоят раҳбарияти, Оғир атлетика федерацияси ва бошқа мутасаддилар зални ўз эгаларига қайтариб, керакли шароитлар яратиб беради, деб умид қиламиз.


Адабиётдан йироқ режиссёрлар сценарий ёзадиган бўлишди » MUZAFFAR.UZ\nЁзувчи ва драматург Мирзапўлат Тошпўлатов билан суҳбат\n- Сиз кўп қиррали ижодкорсиз. Тарихий мавзудаги “Муқанна” (“Санам тоғидаги гулхан”), “Майдон” сингари асарларингизда аждодлар мардлиги тараннум этилса, кўпгина ҳикоя ва қиссаларингиз эзгулик, одамийлик, софлик, инсоф ва диёнат ҳақида. Шу боисданми сизнинг жуда кўп ҳикоя ва қиссаларингиз кино экранларига кўчган.\n“Юракдаги сир” номли ҳикоянгиз асосида ишланган “Гуноҳ”, “Тавба”, “Олов қаъридаги фаришта” фильмларининг ишланиш тарихи ҳақида эслаб ўтсак.\n- Мен бу асарни ҳам, сценарийни ҳам “Ўзбекфильм” га олиб борганим йўқ. Тўхтасин ака деган киши китобимни ўқиб, уни Фарҳод Ҳайдаров деган режиссёрга берибди. Шу тариқа мени иккаласи излаб топишди. Тўхтасин ака ва Фарход Ҳайдаров. Улар менга шу ҳикояни фильм қиламиз, дейишди. Мен, албатта, хурсанд бўлдим. У пайт ҳали ёш ижодкор эдим. Шу билан сценарий ёзиш йўл-йўриғини тушунтиришди. Дастлаб, бир иккита сценарийларни ўқиб кўрдим. Обдон ўргангач, уларга сценарий ёзиб бердим. Сценарий уларга, актёрларга ёқди. Раҳмат айтишди. Бу фильмни Қашқадарё - Шаҳрисабз ва Тошкентда олишди. Фильм чиққанда жуда катта тантана бўлди. Панорама залининг кўп минг кишилик жойи тўлиб кетган эди. Ҳаммаси зўр бўлган эди. Aбдулла Орипов, Одил Ёқубов, Тўлапберган Қаюпбергановлар ҳам қатнашган эди. Кейин “Гуноҳ”ни “Тавба”сини ҳам олайлик дейишди. Шундай кейин яна ишлай бошладик. Сценарийни янада кенгайтириб “Тавба” олинди. У фильмни ҳам томошабинлар яхши қарши олишди. Шу билан яна “Юракдаги сир” ҳикояси асосида “Олов қаъридаги фаришта” ҳам суратга олинди. 3 та фильм 1 ҳикоя асосида олинди. Хуллас, 1-китобимда-ёқ кинога кириб келганман.\n- Учала фильмни ҳам битта режиссёр ишлаганми ёки бошқа?\n- “Гуноҳ” ва “Тавба”ни Фарход Ҳайдаров суратга олди, биттасини Юсуф Розиқов. Лекин одамларга кўпроқ “Гуноҳ” ва “Тавба” ёқди.\n- Ижодкорлар кўпинча фильм ижодкорлари билан ижодий алоқада бўлиб туришади. Лекин “Олов қаъридаги фаришта” фильмидаги бош қаҳрамон ролини ижро этган актрисани биз қайтиб бошқа фильмларда кўрмадик.\n- У Тожикистонлик актриса эди. Биз режиссёр билан келиша олмаганмиз. Лекин Фарҳод Ҳайдаров ҳар бир персонаждаги актёрларнинг ижросини кўрсатиб, розилигимни олган. Ҳамма ҳам асарини кино бўлсин, деб ёзмайди. Улар халқни дардини тушунтиришга ҳаракат қилади. Халқ учун, тарих учун ёзади.\n- Барчамиз севиб томоша қиладиган сериалимиз “Занжир” сериалининг бошланишида, эпизод ролда ҳам ўзингиз ўйнагансиз. Бу ҳаётий воқеами ёки бадиий тўқимами?\n- Бу ҳаётийроқ. Жуда бўлмаса ҳам 50% ҳаётий. У пайт 1980-1990-йилга қадар ҳаёт жуда бошқача эди. Ҳар бир инсоннинг овоз чиқариб айтолмаган бир орзуси бўлар эди. Бу ҳам бўлса “Қани эди Мустақил бўлсак, ўзимизнинг тилда гапирсак, қани эди ўзимизнинг мустақил армиямиз бўлса” деган. Кейин бу эл дардини “Ўта махфий дафтар” қиссам орқали ёритишга ҳаракат қилдим. Асар “Ёзувчи” газетасида эълон қилина бошланди. Қизиқиш катта бўлиб турганда, ғаламис инсонлар томонидан эълон қилиниши тўхтатилди. Тўҳтатилгандан сўнг одамлар келиб, қиссани газетада ўқиётган эдик, нега тўхтатдинглар, деб жанжал ҳам қилишган.\n- Газетангизнинг муассиси бормиди ё мустақил газетамиди?\n- Мустақил газета эди. Уни ҳам мен ўзим очган эдим. Ўша пайт Тарғибот маркази деректори эдим. Ўшанда “Ёзувчи” газетаси Тарғибот маркази органи асосида очилган. Уни маблағи ҳам ёнимиздан эди. Ҳеч ким маблағ ҳам бермаган. Энг қизиғи ҳамма газеталар бош мақола билан бошланар эди. Шу газета биринчи маротаба бош мақоласиз ҳам чиққан.\n- Сериални олиш жараёни қандай кечди?\n- Сериални олиш жараёни бу қиссани ёзаётганимда буни сценарий ҳам қилиш керак, деган фикр хаёлимизга келди. Бу қиссани қўлёзма қилдик. Кейин киносценарий ҳолатига келтирдим. Ўшанда буни суратга олмоқчи бўлган режиссёрлар кўпайиб кетди. 2-3 та режиссёр мен оламан, мен оламан дейишди. Ҳатто ўзаро хафалашиб ҳам қолишган. Бу сценарийни бошқа режиссёр илтимоси билан ёзган эдим, аммо ўша сценарий Санжар Бобоевга насиб қилди. Уларнинг ишларидан мамнун бўлдим, ҳақиқий режиссёр экан. Баъзи режиссёрлар ҳадеб ўзининг нарсасини тиқиштиради. Бу режиссёр муаллифнинг асарига хурмат билан қаради. Фикрини айтди, менга маъқул келса ўзгартирилди, бўлмаса йўқ. Ҳақиқий режиссёр, деса бўлади. Ана шундай режиссёрдан фойдаланиш керак, назаримда. Ўзбекистонда 1950-йилдан бери яхшироқ фильм ишланмади. Ўзбеккинога кўп раҳбарлар келди, энди ўзгаради, яхши асарлар кино бўлар, деб умид қилинди. Умидлар пучга чиқди. Негадир раҳбарлар доим қаршиликка учради. Қандайдир ўз манфаатини ўйловчи кучларга қарши туролмай кетишди. Орзу қилинди, орзулар амалга ошмаётир. Лекин, ҳадеб мақтанишади. Телевизорга чиқиб мақтанади, мукофот олдик, дейди. Ҳаммаси ёлғонга ўхшайди. Муаллиф қолиб актёр ва режиссёр мақтанади. Aслида мақтанадиган, кўрса бўладиган кинонинг ўзи йўқ.\nТўғри, баъзи бир режиссёрларнинг ўзлари сценарийни палапартиш ёзишмоқда, адабиётдан йироқ бўлса-да, ўзларича ёзадиган бўлди. Адабий сценарий бўлмаганда кино ҳам олинмас эди. Баъзи бир журналистларга ҳам ҳайрон қоласан, асар муаллифи ким, ким ёзган деб, сўрашмайди ҳам. Фақат актёрларни, режиссёрларни мақташ бўлади. Сценарийни дунёга келиши билан қизиқишмайди. Ҳатто баъзи режиссёрлар китоблардан, чет эл фильмларидан кўчириб муаллиф бўлиб қолмоқда. Aдабиётни яхши билмасанг, умрингда битта ҳикоя ёзмаган бўлсанг, сценарий ёза оласанми? Сценарий ҳам адабиёт-ку! Бу миллатнинг юзи-ку! Гапирса гап кўп. Бугунги кунда ҳам бор яхши ёзадиганлар, лекин режиссёр ўзича иш тутади. Режиссёрлар қачондир халққа ёқадиган бир фильм олдими?! Бир марта бир амаллаб кўрилади. Ўзбек киночилари ўзларидан томошабинни узоқлаштирди, иккинчи маротаба кўргиси келмайдиган фильм бўляпди. Aввал Тоҳир ва Зуҳраларни неча марталаб кўрардик. Одам зерикмайди. Бугун олинган фильмлар эса эсда ҳам қолмайди. Чунки уларнинг ҳаммаси чўнтак учун ишланган. Яқинда бир нарса ўқиб ҳайрон бўлдим. Ўзбеккинога Фирдавс келганини эшитиб, ёзувчи-ижодкорлар хурсанд бўлдик. Бу инсон тадбиркор, газеталарни йўлга қўйган, кўп яхши ишлар қилган, деб эшитган эдик. Шу одам келганидан жуда ҳурсанд бўлиб, энди ўзбек халқининг урф-одатлари кино-асарлар билан дунёга чиқади, яхши-яхши фильмлар олинади десак, ижтимоий тармоқларда тарқалган янги раҳбарга қарши режиссёрлар ташланган лавҳани ўқиб кўриб ёқа ушладик. Ташланган режиссёрларнинг бирортасини яхши киноси йўқ. Халқ уларнинг бирорта киносини билмайди. Умуман олганда дунёга чиқадиган бирорта фильм йўқ, 30-40 йилдан бери дуруст кино олинмади-ку. Лекин мақтанишади. Ҳуллас, Ўзбеккинода катта ислоҳотлар қилиш керак. Сценарийни барибир ёзувчилар ёки ҳамкорликда ёзиши керак. Ҳозир ҳамма нарсани пала-партиш қилиб ташлашяпди. Ўзбеккино гуллаб яшнайди, деб умид қилган эдик, лекин интернетда янги раҳбарга ёрдам бериш ўрнига режиссёрлар ташланганини кўрдик. Бу ўзбекчиликка ҳам, инсонийликка ҳам тўғри келмайди. Ўша ташланганлар кимдир томонидан ташкиллаштирилган, деб ҳисоблайман.\n- Сиз кўп йиллар кино олами билан яқинсиз. Бугунги Ўзбеккино ҳақида қандай фикрдасиз?\n- Бугунги Ўзбеккино янги ишбилармон раҳбар атрофида бирлашиб, бир тан-у бир жон бўлиб ишлашса, ўзбек киноси ривожланади. Чунки ҳозирги раҳбар қаерда ишламасин, у жойларни ривожлантирган ҳозирги раҳбар соғлом фикрли, талантли Санжар Бобоевдек режиссёрларни ўз атрофига бирлаштирса, нур устига нур бўлади. Санжар ўзбек киносини дунё экранига олиб чиқадиган режиссёр. Бошқаларни билмайман. Хуллас, ҳозирги раҳбар бошчилигида Ўзбеккинода кино саноати ривожланишига ишонаман. Бизда кино бўладиган асарлар кўп, Миркарим Осимнинг асарлари, Одил Ёқубовнинг асарлари, Ўктам Усмоновнинг, Пиримқул Қодировнинг, Тоғай Мурод, Шукур Холмирзаев, Неъмат Аминов, Эркин Аъзам, Нурали Қобил, Шойим Бўтаев сингари ёзувчиларнинг асарлари жуда кўп, булар дунёга чиққан. Лекин дунёга чиқиши учун яхши режиссёрлар ҳам керак. "Сценарий йўқ" деган ёлғон гапни нима кераги бор. Мана сценарий! Ёзувчиларга келиб "сценарий керак" дейишсин, ўша ёзувчилар ёзиб беришади. Лекин ҳозирги кунда миллатимизни, урф-одатларимизни тасвирловчи фильмлар йўқ, деб ҳисоблайман. Илгари сценарийлар Ёзувчилар уюшмасидан ўтиб, сўнг суратга олинарди. Ҳозир йўқ унақа нарсалар. Ўзлари тузиб олган бадиий кенгаш бор, холос. У кенгашдагиларнинг кўпи ўзбек адабиёти билан таниш эмас.\n- Келинг, энди, “Фаришта” сериалингиз ҳақида суҳбатлашсак.\n- “Фаришта”ни дастлаб, ҳикоя шаклида ёзганман. Пьеса ҳам қилиб ёздим. Кейин мен ишчиларни, шаҳарларни, одамларнинг муаммолари билан яқиндан танишдим ва сценарий ёздим.\n- Сериални кўрмаганларга шу сериалнинг ғояси, моҳияти ва қисқача сюжети ҳақида гапириб ўтсангиз.\n- Сериалнинг асосий қаҳрамонлари шаҳарларни озодалиги, софлигини ушлаб турадиган Ободонлаштириш бошқармаси ишчиларининг шаҳар ҳаётида, ҳаётда тутган ўрнига бағишланган. Aгар шулар 4-5 кун ишламаса, шаҳар сасиб кетади. Лекин одамлар уларни камситишади. Шундай қилиб сценарий ёздим. "Маданият ва Маърифат" телеканали шуни сериал қилишди. Сериалда ўзгаришлар киритишган. Лекин китоб билан сериалнинг ўртасида анча фарқ бор. Кўпчиликка сериал ёқди, лекин китоби ундан-да ёқди.\nХуршид деган йигит режиссёрлик қилди. Унга ишонганимизнинг сабаби, илгари “Тандир” деган комедия олган эди. У зўр чиққанди. Лекин бунисида, билмадим, воқеалар сал бузилди. Қиссада воқеалар узвийлиги бор. Кинодан қониқмадим, сериал китобдагидек бўлмади. Мен ўзи тарихни кўпроқ яхши кўраман. Оқ кийимлилар қўзғолонига Муқанна бошчилик қилган. Лекин бунга диннинг алоқаси йўқ. Мен дин ҳеч қачон адоват чиқармайди, деб ўйлайман. Шу ҳақда ёзганман. Полвонлар ҳақидаги қисса ҳам ёздим. Умуман, оқ кийганларнинг кураши, ўзбек халқининг тарихи... Тарихга тош отмаслик керак. “Темур”, “Спитамен”, Муқанна бошчилигидаги оқ кийганлар кураши, Тўмарислар, Гўрўғли, Алпомишлар, ўзбек халқининг ифтихори. Қани эди шулар кино бўлса! Жаҳонга кўз-кўз қилинса. Балки янги раҳбар Фирдавс амалга оширар.\n- Бугунги кундаги адабиёт ҳақида суҳбатлашсак.\n- Бугунги кун адабиёти ҳам, илгариги адабиёт ҳам инсон руҳиятини, ҳаётини ўзидан олиб, ўзига берувчи ва тарихга қолдирувчи восита. Ҳозирги адабиёт ҳам, аввалгиси ҳам ҳаммаси халқ учун, халқни манфаати учун ёзилган. Адабиёт – миллатнинг юзи. Адабиёт – тилимиз, тарихимиз. Адабиёти йўқ миллат, миллат бўлолмайди.\n- Сиз 1-сентябрда туғилгансиз. Лекин сиз туғилган пайт бу кун мустақиллик куни эмас эди. Мустақиллик эълон қилинган куни қўшалоқ байрам бўлган бўлса керак. Икки карра қувонгандирсиз?\n- Икки карра эмас, 1000 карра қувонганман. Ўзбекистоним, ўзбек киноси ривожланса миллион баробар қувонаман. Мустақилликка эришганимиздан сўнг ҳамма ўз тилига, ўз тарихига, ўз армиясига эга бўлиш 1000 карра байрам-да, менимча. Буни “Занжир” сериалида мустақилликни ардоқлашга бағишлаганман. Орзу-умидларимизни рўёбга чиқишига атаганман. Сериални томошабин яхши кутиб олди, шекилли. Хатто, “Ҳуррият” газетаси “Ҳамманинг оғзида “Занжир””, деб ҳам ёзишди. Жуда кўп мамлакатларда қўйилди. Бу кинони яхши чиқишида, албатта, режиссёр Санжар Бобоевнинг хизмати катта, ҳар бир деталгача маслаҳатлашиб иш қилди.\nКаримберди Тўрамуродга табрик!\nКЕРАКСИЗ ЧИҚИТДЕК УЛОҚТИРИШДИ


Париж марказидаги Ritz меҳмонхонасида ёнғин чиқди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Париж марказидаги Ritz меҳмонхонасида ёнғин чиқди\t14:25, 19 январь 2016\tФранция пойтахти Париж шаҳри марказидаги Вандом тарихий майдонида жойлашган Ritz меҳмонхонаси олов ичида қолди, деб хабар беради “ТАСС”.\nМаълум бўлишича, ёнғин маҳаллий вақт билан соат 7:00 лар атрофида содир бўлган. Меҳмонхонанинг капитал таъмир учун ёпиб қўйилган сўнгги қавати олов ичида қолган. Ҳодиса жойига ўт ўчирувчилар ва қутқарув хизмати етиб келган.\nВандом майдонидаги Ritz меҳмонхонаси 1898 йилда ташкил этилган бўлиб, дунёдаги энг ҳашамдор меҳмонхоналардан бири саналади.\nМеҳмонхона таниқли мисрлик тадбиркор Муҳаммад аль-Файедга тегишли.\nМеҳмонхона 2012 йилда капитал таъмирлаш учун ёпиб қўйилган эди. 2016 йилнинг март ойида ўз ниҳоясига етадиган таъмирлаш ишларининг умумий қиймати €140 миллион дея баҳоланмоқда.


Журналистлар очлик акциясини тўхтатмоқчи эмас\n31 июл 2021, Тошкент вақти: 04:20\nМалоҳат Эшонқулова ва Саодат Омонова уч кундан буён очлик акциясини давом эттирмоқда.\nЎзбекистон президенти девони олдида очлик акцияси ўтказгани учун қарийб уч миллион сўм жаримага тортилгач, акцияни уйда давом эттиришга қарор қилган икки журналист Малоҳат Эшонқулова ва Саодат Омонова президент Каримов билан учрашув белгиланмагунча ўз акцияларини тўхтатиш ниятида эмаслар.\n- Кучимиз етгунча, соғлиғимиз кўтаргунча давом эттирамиз. Чунки курашни охиригача давом эттириш лозимда барибир, - дейди Саодат Омонова.\nМалоҳат Эшонқуловага кўра, 28 июн куни улар соғлиғи ёмонлашгани боис тез тиббий ёрдам чақиришга мажбур бўлишган.\n- Мана бугун очлик эълон қилганимизнинг учинчи кунини давом эттираяпмиз. Қанчалик қийин, қанчалик оғир бўлмасин, мақсадимизга эришиш учун давом эттиришга ҳаракат қилиб ўтирибмиз. Кеча энди балки очликнинг иккинчи куни бўлгани учундир, бундай жараëн бизнинг организмимизда кечмаганлиги учунми - жуда оғир бўлди. Бош оғриб, ҳолсизланиб ўзимизни йўқотиш даражасига етганимиз учун ҳам тез ëрдамга мурожаат қилишга мажбур бўлдик. Жаҳонгир исмли тиббий ëрдам шифокори келиб, ҳар иккаламизнинг ҳам қон босимимизни ўлчади, юрак уришини текширди. Ҳаммаси жойида эканлигини таъкидлади. Лекин у: “Иккита одамнинг бор ëки йўқлиги мамлакат учун фожиа эмас. Бу ҳеч нарсани ҳал қилмайди. Мен шифокор сифатида биламан. Биласизми, Тошкентда бир кунда қанчадан қанча одамлар ҳақ-ноҳақ ўлиб кетаяпти. Бу нима ахмоқчилик? Очлик эълон қиласизларми? Ундан кўра, агар Ўзбекистон ëқмаëтган бўлса, Россияга чиқиб кетинглар, хорижга чиқиб кетинглар ëки умуман касбларингни ўзгартиринглар” деган маънода турли гапларни гапириб, руҳий таъсир кўрсатиб кетди, - дейди Малоҳат Эшонқулова.\nЖурналистлар Саодат Омонова ва Малоҳат Эшонқулова 27 июн куни Ўзбекистон президенти девони олдига чиқиб очлик эълон қилган ва орадан 2 дақиқа ўтмай уларни фуқаролик кийимидаги милиция олиб кетган эди.\nЖурналист Малоҳат Эшонқулова 27 июн кунги акция пайтида\nДушанба куни Яккасарой туман фуқаролик ишлари бўйича суди Малоҳат Эшонқулова ва Саодат Омоновани ноқонуний равишда очлик ўтказган деб топиб, маъмурий жавобгарликка тортди ва уларга энг кам иш ҳақининг 60 баравари миқдорида жарима белгилади.\nБироқ журналистлар очлик акциясини уйда давом эттиришга қарор қилди.\nМалоҳат Эшонқуловага кўра, улар бу ҳақда президентга, шаҳар ва туман ҳокимлигига, хавфсизлик хизматларига ва соғлиқни сақлаш идораларига расмий мактуб йўллаган.\nЭшонқулованинг айтишича, ҳуқуқ фаоллари улар ҳолидан хабар олаяпти, бироқ расмий идоралардан ҳеч ким келмаган.\n- Кеча халқаро инсон ҳуқуқларини ҳимоя қилиш ташкилотидан уч киши келиб ҳуқуқий маслаҳатларини бериб кетдилар. Мана бугун, раҳмат, Ўзбекистондаги таниқли ҳуқуқ ҳимоячиси Суръат Икромов рафиқалари билан бизнинг ҳолимизни сўраш учун ташриф буюрдилар. Анча суҳбатлашиб ўтирдик. Кўнглимизни кўтардилар ва бизга керакли ҳуқуқий маслаҳатни бердилар, - дейди Малоҳат Эшонқулова.\nҲуқуқ фаоли Суръат Икромов очлик акцияси ўтказаётган журналистлар уйида


Янги ўқув йилининг очилиши муносабати билан Хадичаи Кубро аёл-қизлар ўрта махсус ислом билим юртида тадбир бўлиб ўтди.\nМустақилликнинг 27-йиллиги ҳамда 2018-2019 ўқув йилининг очилиши муносабати билан Хадичаи Кубро аёл-қизлар ўрта махсус ислом билим юртида “Азиз ва ягонасан, жонажон Ўзбекистоним!” шиори остида тадбир бўлиб ўтди.\nТадбирда билим юрти мудираси Нозима Ибрагимова сўзга чиқиб, Давлатимиз мустақиллигининг 27-йиллиги ҳамда 2018-2019 ўқув йилининг очилиши муносабати билан табриклади. Меҳмонлардан Иброҳим Имомов – ЎМИ раиси ўринбосари, Акбар Дўстматов – ЎМИ таълим бўлими бошлиғи ўринбосари, Қурбонов Тўлқин - Ўзбекистон миллий университети профессори ўз тилакларини билдириб тадбирни очиб беришди. Тадбирни 1- курс талабалари Қуръон тиловати, гўзал нашидалар ва саҳна кўринишлар билан давом этирдилар.\nДругие материалы в этой категории: « “Хожа Бухорий” ўрта махсус ислом билим юртида янги ўқув йили бошланиши тадбири бўлиб ўтди\tТошкент Ислом институтининг Таҳфизул-Қуръон кафедрасида янги ўқув йили бошланди »


Мунажжимлар башорати: 26 сентябрь куни юлдузлар сизга нималарни ваъда қилмоқда? - Zamin.uz\n00:21 / 26.09.2018\nЮлдузлар бугун қўй буржи вакилларига нафақат ёқимли, балки фойдали танишувларни ваъда беришади. Агар меъёрларни бузмасангиз, кўзланган барча эзгу мақсадларга албатта етасиз. Бунинг учун атрофдагилар билан мулоқот сари талпиниш ҳам шарт эмас. Иш қайнайди, ҳамкасблар ёрдамга шай. Арзимас майда-чуйдалардан ҳам ўзингиз учун қувончли лаҳзаларни излаб топа оласиз. Кечқурун зериксангиз, севимли хоббингизни ёдга олинг. У албатта сизга ҳамроҳ бўлади.\n26 сентябр куни ҳар қандай вазиятдан манфаат топишга ҳаракат қилинг. Гарчи атрофдагилар сизга қарши бўлишса, борлиғингиз зулмат исканжасида қолса ҳам, шу зулматдан-да манфаат қидиринг. Албатта топасиз. Куннинг иккинчи ярмида ўзингизга ҳар жиҳатдан маъқул одам билан бўлиб ўтадиган қисқа муддатли мулоқот кўнглингизни равшан торттиради. Кечқурун яқин манзилларга сафар қилишингиз мумкин. Бу ҳам руҳиятингизни осмон этиб, сизга илиқ таассуротларни ҳадя этади.\nТабиатингизга мос ёқимтойликдан бугун шахсий ҳаётда унумли фойдаланишингиз мумкин. Шунинг баҳонасида кайфиятингиз кўтарилиб, ишларингиз олдинга силжийди. Сиз меҳнаткашсиз. Куйиб-ёниб ишлайсиз ва кечқурун натижасини кўрасиз. Шунинг учун ҳам раҳбарлар бугун сизга янги лойиҳани ишониб топширмоқчи. Бардам бўлинг. Фақат олдинга интилинг. Лекин саломатлик ҳақида ҳам унутиб қўйманг. Кечқурун тоза ҳавода пиёда сайр қилинг. Енгил тортасиз.\n26 сентябрда бахтингиз, келажак орзуларингиз учун шафқатсиз кураш бошлашингиз кутилади. Чунки курашларсиз бахтга эришиб бўлмаслигини биласиз. Ишхонангизда жамоавий ишларни амалга ошириш кўпроқ фойда беради. Кун сўнгида молиявий муаммоларингиз қисман ижобий ҳал бўлади. Бугун учун шунинг ўзи ҳам етади. Аммо йирик харидларга зинҳор йўл бера кўрманг. Инқирозга юз тутасиз.\nЮлдузлар арслон буржи остида таваллуд топганларга кун оғир ўтиши, бироқ жуда қизиқарли кечишини башорат қилган. Сизни кимлардир ҳамкорликка таклиф этади, яна кимлардир фойда келтирадиган сафарларга жўнатиш пайида бўлади. Ташвиш тортманг, сиздаги куч ва имкониятлар етиб ортарли. Бугун янги уй сотиб олиш, муҳим ҳужжатларни расмийлаштириш ва майда таъмир ишлари муваффақиятли кечади. Жисмоний меҳнат ҳам сиз учун фойдали, фақат меъёрида бўлса.\n26 сентябрда нафақат яқин инсонлар ёрдамидан баҳраманд бўлинг, иш давомида тақдирнинг ўзи сиз томонга ирғитадиган омад калитини ҳам илиб олишга ҳаракат қилинг. Айримлар ишхонасида ёш авлод вакилларидан бирини шогирдликка олиши мумкин. Раҳбарлар сиз томонда бўлишади. Чунки улар сизнинг ҳақиқий профессионал эканингизни билишади ва қадрлашади. Кечқурун сурункали хасталикка йўлиққанлар муолажа ҳақида ҳам ўйлаб кўрсалар ёмон бўлмайди.\nЮлдузлар бугунги кунингиз осуда ўтишига ваъда беришмайди. Лекин баъзи жабҳаларда ёқимли лаҳзаларни пайдо қилиш кўпроқ ўзингизга боғлиқ. Ёши улуғ қариндошлар ҳолидан хабар олинг, фарзандлар тарбияси билан шуғулланинг. Буларнинг барчаси сизга руҳий озуқа берса ажаб эмас. Кечқурун спортнинг енгил турлари билан шуғулланиш, қисқа масофага югуриш саломатлик учун кони фойда эканини унутманг. Дарвоқе, кашанда бўлсангиз, бугун чекишдан буткул воз кечинг. Афсусланмайсиз.\n26 сентябр куни кайфиятингиз тушкун ҳолатда бўлиши кутилади. Иш жойингиздагилар ҳам ҳайратдан ёқа ушлашлари табиий. Шахсий ҳаётда жуфтингизга нисбатан мулойим муносабатда бўлинг. Акс ҳолда у ҳам сизга арзирли жавоб қайтариш пайига тушиши мумкин. Қиз-жувонлар учун бугун ташқи кўриниши ва саломатлигига алоҳида эътибор қаратиш хайрли кечади. Овқатланишда режимга ва меъёрга амал қилинг. Кечқурун кимдир қўлингизга бир даста пул тутқазиши кутилади.\nЮлдузлар молиявий муаммоларни тезроқ, кўнгилдагидек бартараф этишингиз учун имкониятлар эшигини ланг очиб қўймоқчи. Бундай имкониятдан қандай фойдаланиш ўзингизга боғлиқ. Асосийси, ҳар бир вазиятдан унумли фойдалансангиз бас. Пул дегани фақат сизнинг кафтингизда бўлади. Муҳаббатда оиласизларни бугунча омад айланиб ўтади. Оилалилар эса шахсий ҳаётда жуфти билан аразлашган бўлса, бугун ярашадиган кун. Бардам бўлинг. Қўша қарийсиз.\n26 сентябр куни майли, жажжигина бўлсин, лекин сокин, ёқимли севги оролингизга ўзингиз ҳукмрон бўласиз. Сизга ва суюкли инсонингизга ҳеч ким халал бера олмайди. Аммо иш масаласини ҳам унутиб қўйманг. Мавқеингизни ошириш илинжида юргандингиз. Муҳаббат бу имкониятдан маҳрум этиб қўйиши ҳеч гап эмас. Бугун саломатликни мустаҳкамлаш, иммунитетни кўтариш амаллари муваффақиятли кечади.\nБугун куннинг биринчи ярмида оила қуришга улгурмаганлар бўлғуси тақдирдошини учратишлари кутилади. Шошилманг, аввал у инсоннинг қалбини ўрганинг, кузатувдан ўтказинг. Пул масаласида қийинчиликларга дуч келмайсиз. Кимлардандир қарзингиз бўлса, қарзлардан қутуласиз. Қолган пуллар рўзғор эҳтиёжлари учун сарфланади.\n26 сентябрда бир сўз билан айтганда, пул денгизида чўмилишингиз мумкин. Анчадан бери бундай ёқимли лаҳзаларни бошдан кечирмагандингиз. Орзуларингиз осмонларга етар даражада қувонасиз. Муҳаббатда бир хиллик сари интилинг. Қарама-қарши жинс вакиллари, вакилаларига талпинишдан тийилинг. Жуфтингиз ё бўлғуси жуфтингизгина сизга ўзингиз истаган бахтни, хотиржамликни бера олади.


Oldingi maqola КЎП ТАРМОҚЛИ ЗАМОНАВИЙ МАЖМУА\nKeyingi maqola ҚАШҚАДАРЁ ҚОВУНЛАРИ ДУНЁ БОЗОРИДА\nКосон туманидаги “Косон ривож текстиль” оилавий корхонаси асосан тикувчилик маҳсулотлари ишлаб чиқаришга ихтисослашган. Воҳамиздаги пахта тозалаш заводларидан бири ушбу корхонанинг ҳамкори ҳисобланади. Гап шундаки, завод ва мазкур тадбиркорлик субъекти ўртасида маҳсулот етказиб бериш бўйича шартнома мавжуд. Оилавий корхона раҳбари Лобар Қурбонова шартнома доирасида ўз мажбуриятларини тўлиқ бажарган.\nБироқ завод маъмурияти ўз зиммасидаги масъулиятни адо этишда сусткашликка йўл қўйган. Яъни етказиб берилган маҳсулот учун 40 миллион сўм миқдоридаги маблағни тадбиркорга ўз вақтида тўлаб бермасдан, буни ҳеч бир асоссиз пайсалга солиб келмоқда. Ишбилармон мурожаат қилиб сўров билдирганидан сўнг Савдо-саноат палатаси вилоят ҳудудий бошқармаси ушбу муаммони ҳал этишда унга амалий ёрдам кўрсатадиган бўлди.\nАйтиш жоизки, Президентимизнинг 2017 йил 19 июндаги “Бизнеснинг қонуний манфаатлари давлат томонидан муҳофаза қилиниши ва тадбиркорлик фаолиятини янада ривожлантириш тизимини тубдан такомиллаштиришга доир чора-тадбирлар тўғрисида”ги фармонига мувофиқ, тадбиркорларнинг ҳуқуқларини ҳимоя қилиш Ўзбекистон Республикаси Савдо-саноат палатасининг асосий вазифалари ва фаолият йўналишларидан бири этиб белгиланган. Жумладан, ушбу соҳада тадбиркорлик субъектларини, айниқса, ўз фаолиятини йўлга қўйиш даврида уларни қўллаб-қувватлашнинг самарали тизимини яратиш, ҳуқуқлари ва қонуний манфаатлари ишончли муҳофазасининг кафолатларини кучайтириш, жадал ривожланишига ҳар томонлама кўмак бериш, хусусий мулк ва тадбиркорликнинг устуворлик роли ва дахлсизлигини таъминлаш кўзда тутилган.\nВилоят ҳокимлиги, Тадбиркорлар ва ишбилармонлар ҳаракати – Ўзбекистон Либерал-демократик партияси вилоят кенгаши, Савдо-саноат палатаси вилоят ҳудудий бошқармаси ҳамкорлигида очиқ мулоқот тарзида ўтказилган тадбир мазкур фармон ҳамда юртимизда ишбилармонлик муҳитини янада яхшилаш, иқтисодиётни либераллаштириш борасида қабул қилинган бошқа бир қатор норматив-ҳуқуқий ҳужжатлар мазмун-моҳиятини аҳолига кенгроқ тушунтиришга бағишланди.\nУнда вилоят адлия ва божхона бошқармалари, вилоят иқтисодий суди, вилоят фермерлар кенгаши масъуллари, воҳамизда фаолият юритаётган фермер хўжаликлари ва тадбиркорлик субъектлари вакиллари, шунингдек, оммавий ахборот воситалари ходимлари иштирок этди.\nТаъкидландики, мамлакатимизда амалга оширилган изчил ислоҳотлар самарасида хусусий муклдорларнинг ҳуқуқлари ва қонуний манфаатлари ҳимоясини таъминлаётган мустаҳкам қонунчилик базаси яратилди, давлат хизматлари кўрсатишнинг тўғридан-тўғри, мулоқотсиз замонавий интерактив шакллари жорий этилмоқда. Давлат билан ишбилармонлар ўртасида тизимли мулоқот йўлга қўйилди. Бу жараёнда тадбиркорликни ривожлантиришга устувор аҳамият қаратилмоқда. Мазкур эътибор ва ғамхўрлик янги иш ўринлари яратиш, оилаларнинг барқарор даромад манбаини шакллантириш, аҳоли фаровонлигини юксалтиришда муҳим омил бўлаяпти.\nШунингдек, тадбирда тадбиркорлик субъектлари экспорт фаолиятига кенгроқ жалб қилинаётгани, бунда уларга бир қатор имтиёзлар тақдим этилаётгани, ўз навбатида бу ушбу йўналишда маҳсулдорлик ошишига хизмат қилаётгани айтиб ўтилди. Маълум бўлишича, ўтган даврда вилоятимиз ишбилармонлари томонидан 12 турдаги янги маҳсулот экспортга йўналтирилган. Қарши ва Шаҳрисабз туманларида ташкил этилаётган замонавий логистика марказлари эса ҳудуднинг экспорт салоҳиятидан янада унумлироқ фойдаланиш имконини беради. Ҳар бири 5 тадан туманни қамраб оладиган бу марказларда аҳоли ва фермерлардан сархил қишлоқ хўжалиги ноз-неъматлари, жумладан, мева-сабзавот, полиз маҳсулотлари, узум қабул қилинади, сақланади, сараланади ва қайта ишланади. Ушбу маҳсулотлар йил давомида хориж мамлакатларига пешма-пеш етказиб берилади. Экспортбоп маҳсулотлар етиштиришни кўпайтириш, мавжуд ресурсларни самарали сафарбар этиш борасида таъсирчан чоралар кўрилаётгани натижасида йил якунида вилоятимизда биргина мева-сабзавот, полиз маҳсулотлари, узум ва дуккакли экинлар экспорти ҳажмини қарийб 86 миллион АҚШ долларига етказиш режалаштирилган.\nОчиқ мулоқот давомида қатнашчилар ҳудудда ишбилармонлик муҳитини сифат жиҳатидан яхшилаш борасида қилиниши кутилаётган истиқболдаги режалар, тадбиркорлик фаолиятини тартибга солиш соҳасидаги амалдаги норматив ҳужжатлардан монеликсиз фойдаланиш имкониятлари, иқтисодий суд тизимида жорий этилаётган янгилик ва қулайликлар, технологик ускуна, эҳтиёт қисмлар, хомашё ҳамда материалларни четдан импорт қилиш тартиб-таомилларидан бохабар этилди.\n- Тадбиркорларга яратиб берилаётган шароитларни кўриб, биз ҳам бизнес бошлашга аҳд қилдик, - дейди Қарши шаҳридаги “Qashqadaryo mega travel servis” корхонаси иш юритувчиси Фозил Саломов. – Ўтган йили октябрь ойида тадбиркорлик субъектимизни давлат рўйхатидан ўтказиб, фаолият кўрсатишга киришдик. Ҳозирги кунда савдо билан шуғулланаяпмиз. Яқин орада туристик хизмат кўрсатишни йўлга қўймоқчимиз. Вилоятимизга сайёҳлар ташрифини ташкил этамиз. Қолаверса, яна бир бизнес-режамизни амалга ошириш ниятидамиз. Боғ барпо қилиб, писта ва олма парвариш қилмоқчимиз. Биламизки, писта бугун анча қимматбаҳо маҳсулот ҳисобланади. Уни етиштириш яхши даромад келтиради. Сифатли кўчат етказиб берувчилар билан келишувга эришдик. 1000 туп ниҳол харид қиламиз. Бу тармоқни ривожлантиришимиз учун бизга лалми ер кифоя. Очиқ мулоқотда шу таклифимизни билдирдик. Лойиҳамиз қўллаб-қувватланди, мутасаддилар ёрдам қўлини чўзиш истагида. Ўз ҳисобимиздан 100 миллион сўм маблағ сарфлаб, 10 га яқин кишини иш билан таъминлаймиз.\nТадбирда иштирокчилар ўзларини қизиқтирган саволларга мутахассислардан тўлиқ жавоб олишди.\nОчиқ мулоқотда вилоят ҳокимининг биринчи ўринбосари Х.Жўраев сўзга чиқди.


Ҳозирга қадар ўтказилган ярмаркалар доирасида 4 минг 200 га яқин инновацион ғоя ва технология намойиш этилиб, умумий ҳажми 144 миллиард100 миллион сўм бўлган 4 мингдан ортиқ шартнома имзоланган. Натижада қарийб 2 триллион 200 миллиард сўмга яқин 62 номдаги янги серияли маҳсулотлар ишлаб чиқарилмоқда, 59 шартнома доирасида маҳсулотларнинг тажриба-синов ва саноат намуналари юзага келди. Шу билан бирга, юзлаб корхона, фермер хўжалиги ва тадбиркорлик субъектларига илмий ва амалий хизматлар кўрсатилмокда.\nБу йилги ярмаркада анъанавий беш йўналиш — саноат, қишлоқ хўжалиги, соғлиқни сақлаш ва фармацевтика, ахборот технологиялари ва фан-таълим соҳалари учун 500 дан ортиқ инновацион ғоя, технология ва лойиҳа намойиш этилаётир.\n— Фарғона шаҳридаги Марғилонсойда кичик ГЭСнинг уч киловаттли лойиҳаси синовдан ўтказилди, — дейди Фарғона политехника институти ўқитувчиси Умиджон Рустамов. — Уни янада такомиллаштириш мақсадида «Фарғонаазот» акциядорлик жамияти, Марғилон трактор таъмирлаш заводи билан ҳамкорликда иккита эллик киловаттли ГЭС қурилди. Ҳозир азот ишлаб чиқариш билан бирга бу энергиядан шаҳардаги боғлар ҳудудини ёритишда фойдаланилмоқда.\n— Илмий лойиҳамиз оқова ва чиқинди сувларни ионитлар билан тозалашга қаратилган, — дейди Д.Бекжонов. — Биз таклиф қилаётган ишланма хориждан олиб келинаётган ана шундай маҳсулотлардан анча арзон. Ҳозир у «Максам-Чирчиқ» акциядорлик жамиятида қўлланмоқда. Маҳаллийлаштириш дастурига ҳам киритилди.\n— Муқобил энергия манбаларидан самарали фойдаланиш борасидаги изланишларимиз туфайли иссиқлик сақловчи пенобетон яратилди, — дейди Самарқанд давлат архитектура-қурилиш институтининг тўртинчи курс талабаси Баҳодир Солиев. — У оддий қурилиш бетонига нисбатан етти баробар енгил бўлиб, уйларнинг ташқи, ажратувчи деворларига, полга қўлласа бўлади. Ичи ғовак бўлгани ҳисобига шовқин, иссиқ ва совуқ ҳавони ўтказмайди. Ҳозир Самарқанд вилоятидаги «Алина Инвест» қўшма корхонасида пенобетонлар кенг миқёсда ишлаб чиқарилмоқда.\n— Ўндан зиёд инновацион ишланмаларни олиб келдик, — дейди Гулистон давлат университетининг профессори Ҳабиб Қушиев. — Асосий эътибор ўсимликлар биотехнологияси, уларнинг чидамлилик ҳамда биокимёвий таҳлилий йўналишига қаратилди. Натижалар кўнгилдагидек. Мисол учун, ўтган йилларда шўрга чидамли, доривор ўсимликларни қайта ишлаш борасида 100 гектарда Осиё тараққиёт банки билан ҳамкорлик қилинди. Ҳудудий ярмаркада замбуруғга қарши кураш, пахтанинг ўсиш ҳамда ривожланишини таъминлаб, ҳосилдорлигини янада оширишга хизмат қиладиган препаратлар етказиб бериш борасида фермерлар билан 500 миллион сўмликдан ортиқ шартнома имзоладик.


Подшонинг мот бўлиши - www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариПодшонинг мот бўлиши\nБир бор экан, бир йўқ экан, қадим замонда бир подшо бўлган экан. Подшонинг ўнг қўл вазирининг оти Ҳасанумайманоз, чап қўл вазирининг оти Пахтак экан. Икковининг бир-бирини кўргани кўзи, отгани ўқи йўқ экан. Доим Пахтак вазир Ҳасанумайманоз вазирни йўқотиш пайида юрар экан. Ҳасанумайманоз вазир Пахтак вазирнинг ёмон ниятларини сезса ҳам ҳеч парво қилмас экан. Подшонинг икки ёнида ўттиз бештадан етмиш ўрин бўлиб, ҳар бир киши ўз ўрнига ўтирар экан, бири иккинчисининг жойига ўтиришга ҳаққи йўқ экан. Анниқса ўнг қўл вазир Ҳасанумайманоз Пахтак вазирнинг ўрнига, чап қўл вазир Пахтак эса Ҳасанумайманоз вазирнинг ўрнига ўтирмас экан.\nКунлардан бир кун подшо ўнг томонига бундоқ қараса, Ҳасанумайманоз вазири ўрнида йўқ эмиш. Подшо ён-атрофдагиларидан:\n— Нима учун Ҳасанумайманоз йўқ? — деб сўрабди. Кейин: —Ясовулларга айтинглар, уйидан чақириб келишсин,— деб буюрибди.\nШунда Пахтак вазир ўрнидан ирғиб туриб:\n— Подшоҳим, бир қошиқ қонимдан кечсангиз, бир арзим бор, — деб икки қўлини кўксига қўйиб тураверибди.\n— Кечдим, айт арзингни, — дебди.\n— Ҳасанумайманозни суюб, доно вазир деб биласиз. Унинг ўтирадиган ўрнига бир парча юқа қоғоз қўйсак, агар вазирингиз Ҳасанумайманоз ҳақиқатан ҳам билағон, доно киши бўлса, қани, шу қоғозни билсин-чи, агар билмаса ундай бефаҳм вазирга сиздек улуғ подшоҳнинг даргоҳида жой бўлмаслиги керак, — дебди.\nБу гап подшога ҳам, ўтирганларга ҳам маъқул тушибди. Шунда подшо:\n— Бир парча пиёз пардасидек қоғозни Ҳусанумайманознинг ўтирадиган жойидаги кўрпачанинг орасига қўйинглар, агар қоғоз борлигини сезса, бошидан оёғигача зарга кўмаман, борди-ю, билмаса, калласини танасидан жудо қиламан, — деб буйруқ қилибди.\nПодшо буюрганидек қилиб, бир парча пиёз пардасидек қоғозни Ҳасанумайманоз вазир ўтирадиган кўрпачанинг қатига қўйишибди.\nБир пайт Ҳасанумайманоз вазир салом бериб кириб келибди. Барча турганлар «Ҳасанумайманоз қогоз борлигини билмайди, энди калласи танасидан жудо бўлади», деб унга тикилганича турган эмиш.\nҲасанумаймаиоз ўз жойига бориб ўтириб, ерга бир қарабди, кейин осмонга қарабди.\n— Эй Ҳасанумайманоз вазир, нима сабабдан жойингизга ўтирибоқ бир ерга, кейин бир осмонга қараб қўйдингиз? — деб сўрабди. Ҳасанумайманоз вазир ўрнидан туриб:\n— Подшоҳим, бугун ер ё пиёз пўстидек бпланд кўтарилибди, ёки осмон бир парда пастлабди, — дебди.\nПодшо Ҳасанумайманоз вазирнинг донолигига қойил қолиб, бошидан оёғигача олтинга кўмибди.\nКундан-кун, ойдан-ой, йилдан-йил ўтаверибди.\nҲасанумайманознинг обрўсига обрў қўшилиб бораёгганлигини кўрган Пахтак вазир, ўзини қўярга жой, кирарга ковак тополмай қолибди, кундан-кун ғазаби орта борибди. Фикр-зикри рақибини йўқотиш бўлибди.\nПодшонинг отмиш икки мингта оти бўлар экан, шулардан бири энг яхши кўрган тулпор оти экан. Ўша от доим подшонинг кўз олдида эгарланган, юганланган ҳолда турар экан, подшо шу отга нима ном қўйиш керак деб, кўп ўйлабди. Кейин:\n— Шу отимга лойиқ ном топиб берган кишининг бошидан зар тўкаман, — дебди.\nПодшонинг кўнглидаги номни тополмаслигини билиб, ҳеч ким индамабди.\nШунда чап қўл вазир Пахтак ирғиб ўрнидан туриб:\n— Э подшоҳи олам, бир парда қоғозни билган ўнг қўл вазирингиз Ҳасанумайманоз отингизнинг отини топмай қўярмиди, — дебди.\nПодшо ўнг қўл вазирига қараб:\n— Отимга ном топасизми, Ҳасанумайманоз? — деб сўрабди. Ҳасанумайманоз одоб билан ўрнидан туриб:\n— Муҳлат берсангиз отингизга ном топишга ҳаракат қилиб кўраман, — дебди.\nПодшо хурсанд бўлиб кетиб, бир ойга муҳлат берибди.\nҲасанумайманоз қуллуқ қилиб, хайрлашиб саройдан чиқиб кетибди. Подшонинг отига муносиб ном топаман деб қишлоқма-қишлоқ, шаҳарма-шаҳар кезиб чиқибди. Хуллас, Ҳасанумайманоз кирмаган кўча, бормаган қишлоқ, юрмаган шаҳар қолмабди. Йигирма кун кезиб юриб, отнинг номини тополмай, энди ўз шаҳримга қайтмасам бўлмас экан деб қайтибди. Йўл юриб чарчаб, сув ичмай чанқаб, уйқудан қолиб, юриб-юриб бир жойга келиб қолибди. Қараса, бир пахса девор билан ўралган қўрғонча эмиш. Қўрғонча ичида иккита том, томнинг орқасида бир туп уруғи пишиб турган наша ўсиб турган эмиш «Шу жой, ажаб яхши жой экан, отни шу нашага бойлаб, унинг тагида ўзим бир-икки соат ухлаб олсам яхши бўларди», деб ўйлаб отнинг бошини қўрғончага бурибди. Ҳасанумайманоз вазир отдан тушиб, уни нашага боғлаб, «яна беш-ўн кун муҳлатимдаи бор-ку», деб ётиб кўзи уйқуга кетибди.\nБир пайт оти нашага суйканиб, пишган нашаларни тўкиб юборибди. Шунда қўрғончадан бир қиз чиқиб:\n— Э, ҳаром ўлгур, ҳайбар-чашбар-зуҳбар от экансан-ку, — дебди.\nБу гап Ҳасанумайманознинг қулоғига кириб сапчиб ўрнидан туриб кетибди. Кейин қизнинг ким эканлпгини суриштириб билиб, унга уйланмоқчи бўлибди. Совчи қўйиб, ўзига сўратибди. Қизнинг биргина кампир энаси бор экан, олдинига подшо кишиларига бермайман, дебди. Ҳасанумайманоз вазирнинг ҳали уйланмаган, ақлли ва доно йигит эканлигини суриштириб билиб, қизини беришга розилик билдирибди. Ҳасанумайманоз вазир ўзида йўқ хурсанд бўлиб, шаҳарига қайтибди. Подшонинг ҳузурига борибди. Пахтак вазир бошлиқ уламолар, Ҳасанумайманоз вазирни кўриб:\n— Бу отнинг номини топиб келолмаган, подшо илгари ўлдирмаса ҳам энди ўлдиради, — деб туришибди. Ҳасанумайманоз вазир аста бориб ўз ўрнига ўтирибли. Подшо:\n— Э, вазирларнинг сарвари Ҳасанумайманоз, отимга ном топдингизми? — дебди.\nШунда Ҳасанумайманоз вазир:\n— Шаҳарингизнинг чеккасидаги кичик қўрғончада бир кампир билан унинг қизи яшар экан. Отнинг номини ўша кампирнинг қизи айтиб берди. Отингизнинг номи «Ҳайбар-Чашбар-Зуҳбар» экан, — дебди.\n— Ҳа, сенга учраган қиз кўп ақлли экан, отнинг отини топибди, — дебди подшо хурсанд бўлиб.\nШундай қилиб, Ҳасанумайманоз вазир ўлимдан қолибди.\nОрадан бир кун ўтказиб, Пахтак вазирнинг маслаҳати билан подшо отнинг отини топган қизни ахтариб йўлга чиқибди, сўраб-сўраб кампирнинг уйини топибди-да, қизни ўзига хотинликка олмоқчи бўлибди. Қиз жуда ҳам ақлли, доно экан. «Саройда яшагунча бу ерларда мол боқиб ўтиб кетганим маъқул», деб ўйлабди. У подшога қараб:\n— Тақсир, биз кенг далада ўсган далағовил одаммиз, саройингизга сиғмасмиз, — дебди.\n— Йўқ, саройга сиға берасан, хотинларим орасида биринчиси бўласан, — дебди подшо.\nШунда қиз подшо билан ади-бади айтишиб ўтиргани билан иш битмайди, дебди ўзига-ўзи. Кейин подшога қараб:\n— Майли, мен рози, аммо уч ҳафта муҳлат берасиз, —дебди\nПодшо ноилож кўнибди. Подшо қайтиб кетгандан кейин, қиз эркакча кийиниб, шаҳарга келиб, Ҳасанумайманоз вазирни топиб, бўлган воқеани айтиб берибди.\nҲасанумайманоз вазир билан қиз биринчи бор кўришганидаёқ бир-бирларини севиб қолишган экан.\n— Бўпти, сиз кета беринг, мен подшонинг бир иложини қиламан, — дебди Ҳасанумайманоз вазир қизга. Қиз уйига қайтибди. Эртасига Ҳасанумайманоз вазир кампирникига бориб, қиз билан маслаҳатни бир жойга қўйибди.\n— Икки дона кўмоч қилиб, сизнинг икки қўлтиғингизга қистириб қўямиз, — дебди энасига қиз.— Подшо овга ўтадиган куни эшикка чиқиб ўтираверасиз. Подшо яқин келганда «Эй подшоҳим, сизга арзим бор», деб қўлингизни кўтариб юборасиз. Кўмоч ғилдираб подшонинг отининг туёғи остига боради. Шунда подшо отининг жиловини тортиб, тўхтатиб: «Айт арзингни?» дейди. Шунда сиз, Ҳасанумайманоз вазирингиздан дод, боғчамга сув бермайди, дейсиз. Қолганиии кейин кўрасиз, — дебди.\nКампир икки дона кўмочни икки қўлтиғига қўлтиқлаб ўтирган экан, сиёсат билан подшо ўтиб қолибди. Кампир: «Подшоҳим арз», деб икки қўлини кўтарган экан, ҳалиги кўмочлар қўлтиғидан тушиб, ғилдираб подшонинг отининг туёғи остига бориб қолибди. Подшо отининг жиловини тортиб туриб:\n— Айт арзингии, — дебди. Шунда кампир:\n— Ҳасанумайманоз деган вазирингиздан дод, сув бермайди, экинларим қуриб кетди, — дебди.\nШунда подшо ўнг қўл вазири Ҳасанумайманозга қараб:\n— Нима учун бу кампирнинг боғчасига сув бермадингиз? — деб сўрабди.\n— Подшоҳи олам, бу кампирнинг боғчасига бундан икки ҳафта олдин бир тўнғиз оралаган экан, шунинг учун тўпғиз ҳалол жойга ҳаром қадамини босиб ифлослабди, деб сув бермадим, — дебди.\nПодшо вазирнинг нимага шама қилаётганини билиб, нима дейишини билмай, орқасига қайтибди. Ҳасанумайманоз қишлоқда қолиб, қизга уйланиб, яхши ҳаёт кечириб, муроду мақсадига етибди.\n← Аввалги Аввалги Уч авлиё\nКейинги → Кейинги: Ямоқчининг қизи ва подшовачча


Uzbekistan Is My Second Home имиграцион визаси жорий этилади — Review.uz\nUzbekistan Is My Second Home имиграцион визаси жорий этилишининг асосий мақсади юқори академик билимларга, ҳаётий кўникмаларга эга бўлган юқори даромадли одамларни яшаш учун мамлакатимизга жалб қилишдир.\nЎзбекистон Президенти фармони билан 2021 йил 1 январдан бошлаб Ўзбекистонда туристик солиқларни ҳисоблашнинг ягона тизими жорий этилади. Бу тақдим этилаётган хизматларнинг сифати, меҳмонхоналардаги ётар жойлари сони мониторингини юритиш, шунингдек, хорижий фуқароларнинг кириши ва чиқишини назорат қилиш имконини беради.\nТуризмни ривожлантириш давлат қўмитаси департамент бошлиғи Шуҳрат Исақуловнинг «Ўзбекистан 24» каналига билдиришича, мазкур фармонда икки ой ичида янги — Uzbekistan Is My Second Home («Ўзбекистон менинг иккинчи уйим») иммиграцион виза турини ишлаб чиқиш бўйича кўрсатма берилган.\n«Бу визанинг янги туридир. Ушбу ҳужжатнинг асосий мантиғи ва мақсади юқори академик билимларга, ҳаётий кўникмаларга эга бўлган юқори даромадли одамларни яшаш учун мамлакатимизга жалб қилишдир. Улар мамлакатимизда мустақил равишда ёки оила аъзолари билан яшаши ва ўз билимлари билан мамлакатимизга ҳисса қўшишлари мумкин. Бу, шунингдек, билим узатишнинг жуда катта манбаидир», дейди Шуҳрат Исақулов.\nБожхона қўмитасига чегара бўлими билан биргаликда Гишткўприк ва Хайратон халқаро назорат-ўтказиш пунктларида чегарани кесиб ўтган одамлар учун шароит яратиб, Fast Track (тезкор ўтиш) механизмини жорий этиш вазифаси юклатилди. 20 дақиқада тезкор ўтиш мақсади кўйилмоқда.


Олимлар Ер юзидаги энг «ўлик» ҳудудни...\n03.11.2019 14:59 0 2519\nФранцияда Париж-сюд университети олимлари Эфиопиядаги Даллол водийсида тадқиқот ўтказишгач, у ерда ҳеч қандай бактерия бўлиши мумкин эмас, деган хулосага келишди. Бу ҳақда «Nature Ecology & Evolution»га таяниб «Regnum» хабар берди.\n— Сайёра юзасида сув бўлиши кўпинча яшашга яроқли мезон сифатида қараларди. Лекин бизнинг тадқиқотларимиз Ер юзида сув бўлишига қарамай, мутлақо ҳаётсиз жойлар ҳам борлигини исботлади, — дейди мутахассислар.\nУларнинг таъкидлашича, водийдаги сув ҳарорати 109 даража атрофида, устига-устак, ниҳоятда шўр ва нордон. Уларнинг фикрича, бундай шароитда ҳар қандай тирик ҳужайралар парчаланиб кетади.\nБундан олдин испан олимлари Даллол водийсида бактерияларни аниқлаш бўйича тадқиқот натижаларини чоп этишганди, бироқ француз мутахассислари буни инкор этишмоқда.\nолимлар Франция бактерия Эфиопия Даллол Париж-сюд университети ҳужайра


ИнтерФУТБОЛ :: Озилга муносиб ўринбосар...\nОзилга муносиб ўринбосар...\nМесут Озил «канонирлар» сафини тарк этиб, Туркиядан қўним топди. Ушбу футболчининг «тўпчилар» таркибидаги сўнгги мавсумлари қандай кечганлиги ва «Арсенал»ни тарк этиши қанчалик ажабланарли бўлмасин, бир нарса аниқ - лондонликлар Микель Артета даврида футбол майдонида креативлик етишмаслигидан анча жабр чекишди. Бундан ташқари, энди ортга назар ташлашнинг ҳожати йўқ. «Арсенал» келажакни кўра билиши ва ҳозирги кун билан яшаши лозим. Жамоанинг ҳозирги кундаги энг яхши футболчиларидан бири - сўнгги ойларда асосий ролга даъвогарлик қилаётган иқтидорли ярим ҳимоячи Эмил Смит-Роу. Қуйидаги таҳлилий мақола ушбу вундеркиндга бағишланди.\nЎйини, статистикаси ва профили\nЭмил Смит-Роу — Кройден шаҳарчасида туғилган 20 ёшли англиялик ҳужумкор ярим ҳимоячи. Ушбу йигитча «Арсенал»нинг машҳур «Хейл-Энд» футбол академияси тарбияланувчиси ҳисобланади. Қизиғи, Эмил «тўпчилар» таркибидаги дебютини 2018 йилнинг сентябрида ўтказилган Европа Лигаси гуруҳ босқичи доирасидаги Украинанинг «Ворскла» жамоасига қарши баҳсда (4:2) нишонлаганди. Смит-Роу 2000 йил ва ундан кейинги йилларда туғилган футболчилар ўртасида «канонирлар» таркибида гол урган илк футболчига айланди. Ўз ўрнида таъкидлаш жоизки, Эмил Германиянинг «РБ Лейпциг» (2019), Англиянинг «Хаддерсфилд Таун» (2020) жамоаларида ижара асосида тўп сурган.\nАммо жорий мавсум старти арафасида «Арсенал» устози Микель Артета Смит-Роуни яна «канонирлар» таркибига қайтарди ва маҳоратли ярим ҳимоячи Англия Премьер-лигаси баҳсларида мунтазам иштирок этишидан олдин асосан Европа Лигаси ўйинларида майдонга тушди. Қаҳрамонимиз майдонда худди Озил сингари классик «ўнлик» функциясини бажаради. Шунингдек, Артета ундан қанотларда ҳам фойдаланмоқда. Унинг жорий мавсумдаги ўйини ҳақида асосан қуйидагиларни келтириш мумкин: Смит-Роу чизиқлар орасида боғловчи вазифасини ҳам бажаради. Рақиб ҳимоячилари ортидан ҳужум уюштириш илинжида майдонда жуда оқиллик билан зоналар қидиради. Ҳаракат ҳажмига кўра, Смит-Роу жамоадошлари учун мунтазам равишда бўшлиқлар яратади.\nЮқоридаги маълумотлардан англаш мумкинки, 20 ёшли иқтидор эгасининг асосий кучли тарафи - интеллект, майдонни ажойиб тарзда кўра билиши ҳамда техникаси. Ушбу хислатлар Смит-Роунинг Микель Артета «Арсенал»дан талаб қилаётган концепциясига мос келади, уни аъло даражадаги плеймейкерга айлантиради.\nСмит-Роунинг статистикасига нигоҳ ташлашдан олдин «Арсенал»нинг бошланғич таркибида энди мунтазам равишда майдонга тушишни бошлаганини инобатга олиш даркор. Шу боис, унинг «канонирлар» таркибида майдонда ўтказган дақиқалари унчалик кўп эмас - бор-йўғи 730 дақиқа. Улардан 409 дақиқасини эса Эмил АПЛ баҳсларида ўтказган. Шундай бўлса-да, иқтидорли футболчи ушбу чекланган вақт давомида ҳам майдонда жамоаси ўйинига ижобий таъсир ўтказа олди.\nСмит-Роунинг шу қисқа вақт ичида амалга оширган голлари ва ассистлари эса самаралидир. Жорий мавсумнинг барча мусобақаларида Эмил 2та гол урган ҳолда, 3та голга ассистентлик қилди. Мазкур кўрсаткични 90 дақиқа ҳисобида оладиган бўлсак, бу 0,25 гол|90 ва 62 ассист|90га тўғри келади. Бу албатта, ажойиб кўрсаткич. 20 ёшли маҳоратли футболчининг хG ва xA кўрсаткичлари мавсум давомида тегишлича 1,32 ҳамда 1,63ни ташкил этмоқда. Демак, Эмил яратилган имкониятлардан самарали фойдаланмоқда, жамоадошлари учун ҳам анча имкониятлар яратиб бермоқда.\nРақамларга чуқурроқ назар ташлаб, шуни англаш мумкинки, Эмил келажакда ундан кутилганидек имкониятлардан самарали фойдаланиш эмас, балки, уларни яратишда кўпроқ иштирок этиши ҳам эҳтимолдан холи эмас. Жорий мавсум Эмил 90 дақиқада ўртача 0,86та зарба бермоқда. Шунингдек, Смит-Роу зарбаларни дарвозага қулай позициялардан йўлламоқда. Унинг бу борадаги ўртача кўрсаткичи эса хGга 0,19та зарбани ташкил этмоқда. Бундан ташқари, 90 дақиқа мобайнида у рақиб жарима майдончаси ичида ўртача 3,7 марта тўпга эгалик қилади, яъни ўз вақтида чаққон ҳаракат қилган ҳолда, жарима майдончаси ичида яхши ҳужум уюштира олади. Эмилнинг узатмаларига тўхталадиган бўлсак, майдонда 90 дақиқа ичида ўртача 3,21та, жарима майдончаси ичида эса 2,47та пасни ташкил этмоқда.\nТўғри, булар бир қарашда жуда юқори кўрсаткичлардек кўринмаслиги мумкин. Лекин ушбу фактлар яна шуни ҳам исботлайдики, Эмил доимо хавфли вазиятларни яратишга интилиб, тўпни олдинга узатишга интилади. Асосийси, буни жуда яхши амалга оширмоқда. Таъкидлаш жоизки, Эмилнинг қарийб 20 фоиз узатмалари олдинга йўналтирилади. Бу эса, одатда, кўплаб жамоадошлари ортида ҳаракат қиладиган «ўнлик» эгаси учун яхши ҳолат ҳисобланади. Қолаверса, Смит-Роу кучли дриблёр ҳисобланмайди. Унинг 90 дақиқа давомида амалга оширган дриблинглари бўйича кўрсаткич 2,84ни ташкил этмоқда. Бу эса 44 фоиздан кам деганидир.\nБарибир, 20 ёшли ярим ҳимоячининг асосий кучи шундаки, у баъзи пайтлар жарима майдончаси ичида хавфли ва ҳал қилувчи узатмаларни амалга оширгани ҳолда, ярим ҳимоя ва ҳужум чизиғида боғловчилик вазифасини ҳам бажаради. Айнан жарима майдончаси ичида бўшлиқларни топиш салоҳияти юзага чиқади, яъни у тез-тез чизиқлар орасидаги позицияларни эгаллаган ҳолда, «Арсенал» хавбекларининг тўпни рақиб дарвозаси ва хавфли ҳудудларга йўналтиришларига ўз ҳиссасини қўшмоқда. Смит-Роу шунингдек, тезкорлиги эвазига тўпни ўзига ажойиб тарзда қабул қилиш хусусиятига эга. Бу Эмилга рақибларини орт-да қолдирган ҳолда, тезликни ошириш, шунингдек, тезда «девор» услубида ўйнаш имкониятини тақдим этади.\nТунги соат 3:00да уйғониб, футбол томоша қиладиган «Арсенал» мухлислари Смит-Роуни мазкур хислатлари эвазига Томаш Росицки, Санти Касорла ва Месут Озил сингари футболчилар қаторида эътироф этишмоқда. Эмилнинг футболчилик хислатларига яна шуни қўшимча қилиш лозимки, у ҳимояда ҳам ўзининг энг яхши сифатларини намойиш эта олади. Бу эса Артетанинг ўйин тизимига хос уйғунлик ҳисобланади.\nЖорий мавсум 20 ёшли маҳоратли футболчи 90 дақиқа давомида 3,82 марта тўпни рақиблардан олиб қўйди. Ушбу кўрсаткич Эмилнинг контрпрессингларда анча фойдали иш бажариши, умуман олганда эса, Артета барча шогирдларидан талаб қилаётгани, яъни ҳимояда ҳам иштирок эта олиши мумкинлигини англатмоқда.\nЭмилнинг жорий мавсумдаги статистикаси шундан иборат. Энди унинг асосий сифатларини янада яққолроқ акс эттирувчи бир нечта ўйинлардан мисоллар келтирсак.\nТаъкидлаганимиздек, Смит-Роунинг энг кучли жиҳатларидан бири - тўпсиз яхши ҳаракат қила олишидир. «Арсенал» академияси тарбияланувчиси майдон маркази ёки қанотларда кичик босим остида тўпни қабул қилишда мунтазам ҳаракатда бўлади. Ушбу ҳаракатлар унга ўз имкониятидан келиб чиққан ҳолда, мабодо, қандайдир босим бўлса, тезлик билан «девор» услубида ўйин намойиш этиб, бўш ҳудудни тезлик билан эгаллаш имкониятини тақдим этади.\nАлбатта, айрим вазиятларда Эмилнинг ўзи ҳам рақиб ҳимоячилари билан яккама-якка вазиятда қолган ҳолда, кураш олиб боришига тўғри келади. Аммо бу ҳар доим ҳам юз беравермайди. Кўплаб ҳолатларда маҳоратли ярим ҳимоячи тўпни жамоадошларига оширишни маъқул деб билади. Смит-Роунинг шундай ҳаракатларидан бирини мисол келтирадиган бўлсак: жамоадоши Давид Луис чапда турган Эйнсли Мэйтленд-Найлзга тўпни оширади. У эса ҳимоячилар ортида турган Эмилнинг тезлигини оширишга имконият беради. Бундан ташқари, тўпга яқин ҳудуд, яъни бўшлиқ пайдо бўлган зонага Пьер-Эмерик Обамеянг ҳам етиб келади. Худди шу пайт Эмил «Кристал Пэлас»нинг ҳимоя чизиғига ёриб кириш мақсадида, олдинга интилади. Букайо Сакада эса керакли жойда пайдо бўлган жамоадоши Смит-Роуга пас узатиш учун яхши имконият юзага келади.\nБир қарашда бу оддий эпизодга ўхшаб кўринади. Бироқ рақиб ҳимоячиларининг бетартиб жойлашишлари, шунингдек, жамоадошларининг ҳаракатлари давомида бўшлиқни топиш, шунингдек, энг керакли вақтда тезлик олиш барча тахмин қилганидек, оддий иш эмас. Буни ҳар бир креатив ярим ҳимоячи ҳам амалга ошира олмайди. Ўша ўйиндан яна бир ёрқин эпизодни ёдга оладиган бўлсак, Эмил бўш қолдирилган майдон ҳудудига марказий зонадан яна бир марта югуради. «Кристал Пэлас»нинг ҳар икки футболчиси рақиб (Гранит Жакага) ва тўпга ўз эътиборларини қаратишлари Смит-Роуга имконият яратиб беради. Ўша вазиятда орқа планда рақиб ҳимоячиси Шейку Куяте жамоадошларидан бирига у Эмилга қаршилик кўрсатишини уқтираётганлигини ҳам кузатиш мумкин. Лекин рақибнинг ушбу уриниши муваффақиятсиз якунланди.\nЭмил Смит-Роунинг тўпсиз ҳаракати билан боғлиқ хусусияти чизиқлар орасидаги бўшлиқларни топишга уста эканлиги билан ҳам боғлиқ. Ушбу йигитчанинг ўйинини кузатиш асносида Эмил атрофида бўш ҳудуд ва яқинида уни тезда ўраб, босим ўтказишга интиладиган рақиб жамоа аъзолари йўқлигида тўп билан қандай муомала қилишига тез-тез гувоҳ бўлиш мумкин.\nСмит-Роунинг ўзига шундай қулай шароит яратиб олишига интеллект билан боғлиқ ҳаракатлари ҳам ёрдам бериши шубҳасиз. «Ньюкасл» билан бўлган ўйин эса Эмилнинг чизиқлар ўртасидаги бўшлиқни қандай топишига ёрқин мисолдир. Ўша баҳсдаги яна бир эпизодни эсга олсак, Эмил тўпни қабул қилиб олганидан сўнг ажойиб тарзда очилди ва қарор қабул қилиши учун етарлича имкониятга эга бўлди. Боиси, рақиб футболчиларидан ҳеч бири унга қаршилик кўрсатмади.\nДоимо шундай вазиятларни яратиш ва жамоадошларидан тўпни талаб қилиш учун футболчида етарлича жасорат ва ўз кучига ишонч бўлиши лозим. Смит-Роу эса ушбу хислатларга эга ва бу унинг «Арсенал»да ўйин савиясини янада ошириши учун муҳим аҳамиятга эга. Боиси, эндиликда «канонирлар»нинг ижодий ўйин борасида Эмилга суянишлари тобора ойдинлашмоқда.


СЕВГИ ХАКИДА ШЕЪРЛАР СКАЧАТЬ БЕСПЛАТНО\njuncmoldtronin 23.07.2018 23.07.2018 3 Comments on Севги хакида шеърлар\nСКАЧАТЬ СЕВГИ ХАКИДА ШЕЪРЛАР\nSwitch to English регистрация. Все записи Записи сообщества Поиск Отмена. Рухшона исимга борми шер. Бу хаёт биз учун нима одамлар, Синовми, жумбокми ёки бир уйин.\nОшик дилга хижрон азобин берма, Ишонгин дунёда биттаман десам. Бир кун бу дунёга кайта келаман. Гузаллик биз учун нима одамлар, Ким хам айта олгай ошиклик сирин. Кошки у хам сени, сенчалик севса Юракдан севгилим, ягонам деса. Бунчалар уйлайсан, уйлайсан тинмай Ташлаб кетса хам сени, севишинг билмай Уни деб бунчалар севги хакида шеърлар халакда Сен хам яшасангчи парво хам к,илмай. Севсангиз чин дилдан севинг Бу шеърим сиз учун нима одамлар, Балки бир шунчаки кунгил эрмаги.\nЭшмирзаaroq ichmayman broq. Ман бу сайтда янгиман. Севгида гурур йук, севги бегубор, Севги азобламайди, севги хакида шеърлар озор.\nБу кунгил биз учун нима одамлар, Не учун чалинар дил торларимиз. Шу ерда сузимни килсам мухтасар, Ахаднинг бир тушдек ширин эртаги. Учириб мухаббат шамларимизни Яшириб куздаги намларимизни Унутиб бегубор дамларимизни МЕ.\nСКАЧАТЬ СЕВГИ ХАКИДА ШЕЪРЛАР БЕСПЛАТНО\nВсе записи Записи сообщества Поиск Отмена. Сен дунёда бахтли булгин, Сабабчиси мен булай. Рухшона исимга борми шер.\nСен мени хеч качон куйиб юборма, Кулимдан ушлаб кол кетаман десам. In order to tag a person, hover over his photo and press left mouse button Left-click on a photo to tag people in it. Бу менинг хаётим к,изик,манг зинхор, К,албимда яшайди мен севган инсон. Ойга киёс этиб узимни, ёритдиму куйдиролмадим. Бу йуллар биз учун нима одамлар, Олга севги хакида шеърлар ортга кайтиш хам бордур.\nСен дунёда бахтли булгин, Сабабчиси мен булай. Баъзилар севади кора кош учун, Баъзилар севади узун соч учун. Согиниб хам куймайсан бир бор.\nЮлий к записи Севги хакида шеърлар